IL-KUMMISSJONI EWROPEA Brussell, 7.12.2015 COM(2015) 613 final 2015/0277(COD) Proposta għal REGOLAMENT TAL-PARLAMENT EWROPEW U TAL-KUNSILL dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jħassar ir-Regolament (KE) Nru 216/2008 tal-Parlament Ewropew u tal-Kunsill (Test b’rilevanza għaż-ŻEE) {SWD(2015) 262 final}

{SWD(2015) 263 final}



MEMORANDUM TA’ SPJEGAZZJONI 1.KUNTEST TAL-PROPOSTA •Raġunijiet u għanijiet tal-proposta Din l-inizjattiva hija parti mill-“Istrateġija dwar l-Avjazzjoni għat-Tisħiħ tal-Kompetittività tas-Settur tal-Avjazzjoni tal-UE” tal-2015 tal-Kummissjoni Ewropea. L-għan tagħha huwa li tħejji l-qafas regolatorju tas-sikurezza tal-avjazzjoni tal-UE għall-isfidi tal-għaxar snin sal-ħmistax-il sena li ġejjin u b’hekk ikompli jiġi żgurat trasport bl-ajru sikur, sigur u li jirrispetta l-ambjent għall-passiġġieri u għall-pubbliku ġenerali. Din l-inizjattiva tibni fuq iktar minn tnax-il sena ta’ esperjenza fl-implimentazzjoni tar-Regolament (KE) Nru 216/2008 u tal-predeċessur tiegħu. Is-sikurezza u l-kunsiderazzjoni għall-protezzjoni ambjentali huma prerekwiżiti għal settur kompetittiv tal-avjazzjoni. Bit-traffiku tal-avjazzjoni fl-Ewropa previst li jilħaq l-14.4-il miljun titjira fl-2035 (50 % aktar milli fl-2012), l-għan tal-Kummissjoni huwa li jiġi żgurat li s-sistema tkompli żżomm l-għadd baxx attwali ta’ aċċidenti, biex is-settur tal-avjazzjoni tal-UE ikun jista’ jkompli jikber b’mod sikur fil-futur u b’hekk tikkontribwixxi għall-vantaġġ kompetittiv tiegħu. Għal dan l-għan l-inizjattiva attwali tipproponi l-introduzzjoni ta’ approċċ lejn ir-regolamentazzjoni tas-sikurezza abbażi tar-riskji u tal-prestazzjoni, li jingħalqu l-lakuni eżistenti ta’ sikurezza, u li jitqiesu aħjar l-interdipendenzi bejn is-sikurezza tal-avjazzjoni u oqsma tekniċi oħra ta’ regolamentazzjoni fosthom is-sikurezza tal-avjazzjoni jew il-protezzjoni ambjentali. Filwaqt li l-għan prinċipali ta’ din il-proposta huwa s-sikurezza tal-avjazzjoni, mhuwiex l-uniku wieħed. Din il-proposta trid titqies ukoll fil-kuntest tal-prijoritajiet tal-Kummissjoni għat-tkattir tal-impjiegi u tat-tkabbir, għall-iżvilupp tas-suq intern u għat-tisħiħ tar-rwol tal-Ewropa bħala attur globali. Din l-inizjattiva timmira li tikkontribwixxi għal industrija tal-avjazzjoni Ewropea kompetittiva u għal manifattura ajrunawtika li tiġġenera impjiegi ta’ valur għoli u li tagħti spinta lill-innovazzjoni teknoloġika. Se toħloq qafas regolatorju effettiv għall-integrazzjoni ta’ mudelli ġodda ta’ negozju u ta’ teknoloġiji emerġenti. B’mod partikolari din l-inizjattiva tipproponi l-ħolqien ta’ qafas tal-Unjoni għall-integrazzjoni sikura ta’ inġenji tal-ajru mingħajr bdot abbord fl-ispazju tal-ajru Ewropew. Din il-proposta twieġeb ukoll għas-sejħiet mill-Istati Membri, mill-industrija u mill-utenti tal-ispazju tal-ajru għal approċċ aktar proporzjonat u flessibbli għar-regolamentazzjoni tas-sikurezza u biex jiġu eliminati regoli li jistgħu joħonqu l-imprenditorija b’rekwiżiti preskrittivi wisq. B’mod partikolari tipproponi l-introduzzjoni ta’ qafas skalabbli li jirrikonoxxi d-differenzi li jeżistu bejn id-diversi setturi tal-avjazzjoni ċivili u r-riskji involuti fihom. Huwa mistenni li dan l-approċċ igawdi minnu s-settur kollu tal-avjazzjoni fl-Unjoni u se jkun partikolarment adattat għall-ħtiġijiet tal-impriżi żgħar u ta’ daqs medju (SMEs). Bit-tranżizzjoni lejn approċċ għar-regolamentazzjoni u għas-sorveljanza abbażi tar-riskji u tal-prestazzjoni, l-Istati Membri u l-Aġenzija Ewropea tas-Sikurezza tal-Avjazzjoni (EASA) se jkollhom bżonn jiżviluppaw ħiliet u kompetenzi ġodda, kif ukoll iżommu ruħhom kontinwament aġġornati bl-aħħar teknoloġiji żviluppati mill-industrija. Din l-inizjattiva tappoġġa l-ilħiq ta’ dawn l-għanijiet billi tipproponi arranġamenti aħjar għall-koordinazzjoni u għall-iżvilupp tar-riċerka u tat-taħriġ fl-avjazzjoni. Fl-aħħar nett il-proposta attwali tindirizza l-isfidi li xi awtoritajiet nazzjonali jiffaċċjaw fiż-żamma u fil-finanzjament tar-riżorsi neċessarji għat-twettiq tal-ħidma meħtieġa ta’ ċertifikazzjoni u ta’ sorveljanza. Għal dan l-għan din l-inizjattiva tipproponi qafas għall-akkomunament u għall-kondiviżjoni ta’ riżorsi tekniċi bejn l-awtoritajiet nazzjonali u l-Aġenzija tas-Sikurezza tal-Avjazzjoni tal-Unjoni Ewropea, u li tinkludi l-possibbiltà ta’ trasferiment tar-responsabbiltajiet għall-implimentazzjoni tal-leġiżlazzjoni tal-Unjoni fuq bażi volontarja. •Konsistenza mad-dispożizzjonijiet eżistenti fil-qasam ta’ politika L-inizjattiva preżenti tibni fuq id-dispożizzjonijiet eżistenti tal-Unjoni li jittrattaw is-sikurezza fl-avjazzjoni ċivili skont ma jinsab attwalment fir-Regolament (KE) Nru 216/2008. Il-proposta hija konsistenti mal-inizjattiva tal-2013 tal-Kummissjoni dwar l-aċċellerazzjoni tal-implimentazzjoni tal-Ajru Uniku Ewropew (l-inizjattiva SES II+). Fit-tħejjija tal-proposta attwali l-Kummissjoni qieset il-proposta tal-Kummissjoni COM(2013)409 tal-11 ta’ Ġunju 2013 u r-riżultati tad-diskussjonijiet li seħħew sa issa fil-Parlament Ewropew u fil-Kunsill dwar l-emendi proposti dwar l-SES II+ fir-Regolament (KE) Nru 216/2008. Sabiex tiġi evitata diskussjoni parallela dwar żewġ proposti leġiżlattivi relatati mar-Regolament (KE) Nru 216/2008 u peress li din il-proposta kienet l-iżjed waħda komprensiva, l-emendi proposti dwar l-SES II+ fir-Regolament (KE) Nru 216/2008 ġew inkorporati f’din il-proposta l-ġdida, filwaqt li ġew adattati għall-istruttura l-ġdida u għall-istil il-ġdid tat-tfassil ta’ din il-proposta. Bħala riżultat ta’ dan, il-Kummissjoni mhijiex se tkompli bid-diskussjonijiet dwar il-proposta COM(2013)409 tal-11 ta’ Ġunju 2013, li ġiet ippreżentata bħala parti mill-inizjattiva tal-SES II+. Meta t-tibdil propost minn din l-inizjattiva jkollu impatt fuq leġiżlazzjoni oħra tal-Unjoni adottata mill-Parlament Ewropew u mill-Kunsill relatata mat-trasport bl-ajru (kif inhu l-każ fl-investigazzjoni tal-aċċidenti, fir-rapportar tal-okkorrenzi u fl-għoti tal-liċenzji lit-trasportaturi tal-ajru), jiġu proposti emendi xierqa għal atti oħra tal-Unjoni biex tiġi żgurata konsistenza fl-approċċ. •Konsistenza ma’ politiki oħra tal-Unjoni Din l-inizjattiva hija marbuta u konsistenti għalkollox mal-għanijiet strateġiċi tal-Kummissjoni għall-perjodu mill-2014 sal-2019 fir-rigward tal-promozzjoni ta’ “Impjiegi u Tkabbir” u ta’ “Suq Intern Aktar Ġust u Aktar Profond b’Bażi Industrijali Msaħħa”. Il-proposta attwali hija konsistenti wkoll mal-“Approċċ Komuni dwar l-aġenziji deċentralizzati” miftiehem fl-2012 bejn il-Kummissjoni, il-Parlament Ewropew u l-Kunsill, u tallinja, meta dan ikun rilevanti, id-dispożizzjonijiet li jittrattaw l-Aġenzija tas-Sikurezza tal-Avjazzjoni tal-Unjoni Ewropea mal-klawżoli standard rakkomandati f’dan l-approċċ komuni. Il-ħsieb tal-inizjattiva huwa wkoll li d-disinn u l-operazzjonijiet tal-inġenji tal-ajru mingħajr bdot abbord ikunu iżjed konsistenti mal-qafas usa’ tal-politika tal-avjazzjoni. L-inġenji tal-ajru mingħajr bdot abbord se jsiru tip ieħor ta’ vettura tal-ajru li tipprovdi firxa ta’ servizzi ġodda fis-suq Ewropew tal-avjazzjoni fil-kuntest tar-Regolament (KE) Nru 1008/2008 dwar regoli komuni għall-operat ta’ servizzi tal-ajru fil-Komunità. Peress li l-inġenji tal-ajru mingħajr bdot abbord jikkondividu l-istess spazju tal-ajru ma’ inġenji oħra tal-ajru, is-sikurezza tal-operazzjonijiet tagħhom trid tibqa’ koerenti mal-politika ġenerali tas-sikurezza tal-avjazzjoni. Fl-aħħar nett, l-operazzjonijiet tal-inġenji tal-ajru mingħajr bdot abbord iridu wkoll ikunu konsistenti mar-regoli tat-traffiku tal-ajru kif stabbiliti fir-Regoli Komuni tal-Ajru. 2.BAŻI ĠURIDIKA, SUSSIDJARJETÀ U PROPORZJONALITÀ •Bażi ġuridika

Il-proposta hija bbażata fuq l-Artikolu 100(2) tat-Trattat dwar il-Funzjonament tal-Unjoni Ewropea, li huwa l-bażi ġuridika għall-adozzjoni ta’ miżuri tal-Unjoni dwar it-trasport bl-ajru. •Sussidjarjetà (għall-kompetenza mhux esklużiva) Skont ir-Regolamenti (KE) Nru 1592/2002 u (KE) Nru 216/2008, l-Unjoni saret responsabbli għall-kompiti li jirrigwardaw l-ajrunavigabbiltà u l-kompatibbiltà ambjentali ta’ prodotti ajrunawtiċi, l-operazzjonijiet ta’ titjir, l-għoti tal-liċenzji lill-ekwipaġġ tal-ajru, l-ajrudromi u l-ġestjoni tat-traffiku tal-ajru u s-servizzi tan-navigazzjoni tal-ajru (ATM/ANS), kif ukoll is-sikurezza ta’ operaturi minn pajjiżi terzi. Għalhekk, is-sikurezza tal-avjazzjoni ilha rregolamentata fil-livell tal-Unjoni għal iżjed minn għaxar snin. Dan jirriżulta mill-fatt li fil-biċċa l-kbira tagħhom, it-trasport bl-ajru u l-produzzjoni ajrunawtika huma attivitajiet ta’ natura transnazzjonali li jistgħu jiġu indirizzati aħjar fil-livell tal-Unjoni. Bl-inizjattiva preżenti għadd limitat ta’ oqsma speċifiċi ġew proposti biex jiżdiedu ma’ dan il-qafas ġenerali tal-Unjoni għas-sikurezza tal-avjazzjoni, fosthom l-inġenji tal-ajru mingħajr bdot abbord, is-sikurezza tas-servizzi ta’ groundhandling u l-aspetti tas-sigurtà tal-inġenji tal-ajru u tad-disinn tas-sistemi tal-avjazzjoni, inkluża ċ-ċibersigurtà. Il-manifatturar tal-inġenji tal-ajru mingħajr bdot abbord għandu dimensjoni transfruntiera ladarba bosta inġenji tal-ajru mingħajr bdot abbord jinxtraw minn fuq l-internet, huma importati jew minn tal-inqas ikollhom parts importati. Ir-rikonoxximent reċiproku fis-suq intern diffiċli jinkiseb fil-preżenza ta’ standards u ta’ regoli nazzjonali dettaljati u diverġenti. Fir-rigward ukoll tas-servizzi tal-inġenji tal-ajru mingħajr bdot abbord, bosta operaturi qegħdin jiżviluppaw attivitajiet transfruntiera. Pereżempju, fir-riggijiet taż-żejt sal-linji tal-ferrovija, qegħdin jiġu organizzati spezzjonijiet tal-infrastruttura f’livell internazzjonali. Anke jekk l-operazzjonijiet ikollhom kamp ta’ applikazzjoni limitat, l-operaturi għandhom ikunu f’pożizzjoni li jużaw l-istess inġenji tal-ajru mingħajr bdot abbord u l-istess rekwiżiti tal-operat mal-istess bdot f’postijiet differenti fl-Unjoni biex jiżviluppaw in-negozji tagħhom, speċjalment jekk joperaw fi swieq niċċa. Kumpaniji kbar tal-kunsinna esprimew li biħsiebhom jorganizzaw is-servizzi tagħhom fil-livell Ewropew u dan jirrikjedi regoli komuni. Is-sussidjarjetà tapplika fil-livell tal-implimentazzjoni tar-regoli operazzjonali komuni, eż. l-awtoritajiet tal-Istati Membri jwettqu valutazzjonijiet tar-riskji lokali u jiddeċiedu liema spazju tal-ajru jkun miftuħ jew magħluq għal operazzjonijiet bl-inġenji tal-ajru mingħajr bdot abbord, u skont liema kundizzjonijiet. Ħafna mill-operazzjonijiet tal-inġenji tal-ajru ħfief mingħajr ekwipaġġ abbord għandhom dimensjoni lokali u għandu jkun il-kompitu tal-awtoritajiet lokali li jivvalutaw il-livell ta’ riskji u jawtorizzaw it-tip speċifiku ta’ operat. Fir-rigward tas-servizzi ta’ groundhandling, hemm bżonn azzjoni fil-livell tal-Unjoni minħabba l-fatt li matul l-aħħar għaxar snin, l-aċċidenti relatati ma’ groundhandling jikkostitwixxu r-raba’ l-akbar kategorija ta’ aċċidenti, filwaqt li l-inizjattivi volontarji fil-livell ta’ Stat Membru għadhom ma pproduċewx riżultati sodisfaċenti biex jiġi indirizzat dan ir-riskju. Attwalment ma hemm l-ebda rekwiżit ta’ sikurezza fil-livell tal-Unjoni li jindirizza direttament il-fornituri tas-servizzi ta’ groundhandling. Peress li l-groundhandling huwa parti mis-sistema ġenerali tal-avjazzjoni u huwa interkonness ma’ oqsma oħra li huma koperti mill-kompetenza tal-Unjoni (fosthom operazzjonijiet tal-ajrudromi u tat-titjir), ir-regolamentazzjoni tiegħu fil-livell tal-Unjoni taċċerta approċċ konsistenti fl-Istati Membri kollha. Sabiex jiġi żgurat approċċ proporzjonat, qed jiġi propost li l-fornituri tas-servizzi ma jkollhomx bżonn ċertifikazzjoni bħala kundizzjoni biex jibdew l-operat tagħhom. Il-Kummissjoni tal-fehma wkoll li r-rekwiżiti komuni għall-groundhandling għandhom ikunu bbażati fuq standards rikonoxxuti tal-industrija u fuq l-aħjar prattiki. Fl-istess ħin l-Istati Membri għandhom jingħataw l-għodod regolatorji neċessarji sabiex tiġi żgurata sorveljanza effettiva fir-rigward tal-fornituri ta’ dawn is-servizzi. Fir-rigward tal-aspetti ta’ sigurtà tad-disinn tal-inġenji tal-ajru u tas-sistemi, ta’ min jisħaq li l-Unjoni diġà hija involuta f’xi wħud minn dawn il-kwistjonijiet. L-interazzjoni bejn ir-Regolament (KE) Nru 300/2008 tal-Parlament Ewropew u tal-Kunsill tal-11 ta’ Marzu 2008 dwar regoli komuni fil-qasam tas-sigurtà tal-avjazzjoni ċivili u li jħassar ir-Regolament (KE) Nru 2320/2002 u r-Regolament (KE) Nru 216/2008 attwali mhijiex dejjem ċara, inkluż dwar ir-rwol tal-Aġenzija tas-Sikurezza tal-Avjazzjoni tal-Unjoni Ewropea. Din l-inizjattiva tipproponi li jiġi ċċarat ir-rwol tal-Unjoni f’dan ir-rigward, filwaqt li jitqies il-fatt li dawn l-aspetti ta’ sigurtà huma marbuta mill-qrib mas-sikurezza tad-disinn tal-inġenji tal-ajru u tal-operazzjonijiet tat-titjir, u li għalihom l-Unjoni diġà hija responsabbli skont ir-Regolament (KE) Nru 216/2008. •Proporzjonalità Il-proporzjonalità hija wieħed mill-għanijiet ewlenin tal-inizjattiva attwali, u miżuri li l-għan tagħhom huwa li l-qafas regolatorju attwali għas-sikurezza tal-avjazzjoni jsir iżjed proporzjonali huma element integrali tal-pakkett finali tal-miżuri ta’ politika proposti, kif spjegat fir-Rapport dwar il-Valutazzjoni tal-Impatt li jakkumpanjah (il-Kapitolu 6.6). Din l-inizjattiva tipproponi l-introduzzjoni ta’ approċċ abbażi tar-riskji għar-regolamentazzjoni tas-sikurezza tal-avjazzjoni, li għandu jkun ta’ benefiċċju għas-settur kollu tal-avjazzjoni u li huwa partikolarment adattat għar-regolamentazzjoni ta’ impriżi żgħar u ta’ daqs medju. •Għażla tal-istrument Il-proposta attwali ma tbiddilx it-tip ta’ strument li jintuża. Sa mill-2002, meta ġie adottat ir-Regolament (KE) Nru 1592/2002, is-sikurezza tal-avjazzjoni ċivili fl-Unjoni ġiet irregolamentata permezz ta’ Regolamenti. Il-Kummissjoni tal-fehma li ma hemm l-ebda raġuni għalfejn dan għandu jinbidel. 3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT •Evalwazzjonijiet ex post/kontrolli tal-idoneità tal-leġiżlazzjoni eżistenti Mhux applikabbli •Konsultazzjonijiet mal-partijiet ikkonċernati Il-partijiet ikkonċernati ġew ikkonsultati b’mod parallel mill-Kummissjoni u mill-Aġenzija Ewropea tas-Sikurezza tal-Avjazzjoni. Iż-żewġ konsultazzjonijiet kienu kumplimentari. Barra minn hekk, is-servizzi tal-Kummissjoni għamlu għadd ta’ laqgħat mal-Istati Membri u mal-partijiet ikkonċernati tal-avjazzjoni biex jissupplimentaw il-konsultazzjonijiet pubbliċi b’informazzjoni addizzjonali. Is- sommarju tar-riżultati tal-konsultazzjoni pubblika tal-Kummissjoni ġie ppubblikat fuq is-sit web Europa . Is-sejbiet ewlenin tal-konsultazzjoni pubblika huma dawn li ġejjin: –Hemm qbil qawwi li l-Unjoni kisbet livell għoli ħafna ta’ sikurezza. Iktar minn 90 % tal-kontributuri qablu jew qablu ħafna ma’ dikjarazzjoni li attwalment, l-ivvjaġġar bl-ajruplan fl-Unjoni huwa sikur; –Fl-istess waqt ġie rikonoxxut li, fir-rigward tas-sikurezza, ma hemmx lok għal tnikkir. Iktar minn 70 % tal-Istati Membri u tal-organizzazzjonijiet tal-industrija li kkontribwew għall-istħarriġ elettroniku tal-Kummissjoni jemmnu li trid tittejjeb il-kapaċità ta’ identifikazzjoni u ta’ mitigazzjoni tar-riskji ta’ sikurezza; –Lil hinn miż-żamma tal-prestazzjoni attwali tas-sikurezza, it-tħassib ewlieni tal-Istati Membri u tal-partijiet ikkonċernati huwa dwar l-effiċjenza u l-proporzjonalità tas-sistema attwali. Il-maġġoranza l-kbira tal-organizzazzjonijiet li kkontribwew għall-istħarriġ elettroniku tal-Kummissjoni (82 %), u b’mod partikolari l-SMEs, isostnu li r-regoli eżistenti huma ddettaljati u preskrittivi żżejjed, u li l-livelli attwali ta’ sikurezza jistgħu jinżammu b’kostijiet iżjed baxxi ta’ konformità (83 %). Il-biċċa l-kbira tal-Istati Membri jaqblu ma’ din il-fehma; –Hemm tħassib fost l-Istati Membri u fl-industrija li l-mod attwali ta’ kif ir-riżorsi tekniċi qegħdin jintużaw mill-awtoritajiet tal-avjazzjoni huwa ineffiċjenti, u li xi awtoritajiet nazzjonali tal-avjazzjoni jesperjenzaw nuqqas ta’ riżorsi. Il-maġġoranza (63 %) tal-Istati Membri u tal-organizzazzjonijiet li bagħtu t-tweġibiet għall-istħarriġ elettroniku tal-Kummissjoni jemmnu li wħud mill-awtoritajiet nazzjonali tal-avjazzjoni ma għandhomx biżżejjed riżorsi finanzjarji jew umani biex iwettqu l-kompiti tagħhom ta’ sorveljanza;

–L-industrija tal-manifatturar tal-inġenji tal-ajru argumentat bil-qawwa favur rwol ferm iktar attiv tal-Unjoni fil-promozzjoni ta’ standards Ewropej ta’ sikurezza tal-avjazzjoni ċivili fil-livell internazzjonali, inkluż fl-Organizzazzjoni Internazzjonali tal-Avjazzjoni Ċivili (ICAO), u esprimiet tħassib dwar id-disponibbiltà fit-tul tar-riżorsi fl-Aġenzija Ewropea tas-Sikurezza tal-Avjazzjoni (EASA) għaċ-ċertifikazzjoni tal-prodotti; –73 % tal-organizzazzjonijiet li kkontribwew għall-istħarriġ elettroniku tal-Kummissjoni indikaw inkonsistenzi possibbli, diskrepanzi u rduppjar fl-applikazzjoni tal-liġi, b’mod partikolari minħabba interpretazzjoni tal-liġi li tvarja minn Stat Membru għall-ieħor. L-imsieħba soċjali tal-Unjoni (li jirrappreżentaw kemm lil min iħaddem kif ukoll lill-impjegati) ikkontribwew għall-konsultazzjonijiet imwettqa mill-Kummissjoni u l-Aġenzija Ewropea tas-Sikurezza tal-Avjazzjoni. L-organizzazzjonijiet li jirrappreżentaw il-persunal tal-avjazzjoni saħqu b’mod partikolari dwar il-fatt li l-approċċ abbażi tal-prestazzjoni għas-sikurezza tal-avjazzjoni għandu jikkumplimenta s-sistema attwali ta’ regolamenti preskrittivi iżda mhux jissostitwihom. L-organizzazzjonijiet li jirrappreżentaw lill-impjegati kienu wkoll imħassba dwar id-disponibbiltà futura tar-riżorsi ddedikati mill-Istati Membri għas-sorveljanza tas-sikurezza u saħqu dwar il-ħtieġa li tingħata attenzjoni partikolari sabiex jiġi żgurat livell għoli ta’ taħriġ u ta’ kompetenza tal-persunal kemm fl-awtoritajiet kif ukoll fis-settur tal-avjazzjoni inġenerali. L-organizzazzjonijiet li jirrappreżentaw lill-bdoti b’mod partikolari esprimew it-tħassib tagħhom dwar l-impatt negattiv potenzjali fuq is-sikurezza li jirriżulta minn ċerti prattiki ta’ impjieg tal-linji tal-ajru u minn mudelli innovattivi oħra ta’ negozju. Min-naħa l-oħra l-organizzazzjonijiet li jirrappreżentaw lil min iħaddem ġibdu l-attenzjoni tal-Kummissjoni għad-differenzi fl-applikazzjoni tal-liġi fost l-Istati Membri, ir-regolamentazzjoni eċċessiva u l-użu ineffiċjenti tar-riżorsi ddedikati għaċ-ċertifikazzjoni u għas-sorveljanza. Dawk li jħaddmu enfasizzaw b’mod partikolari l-fatt li, filwaqt li l-industrija tal-avjazzjoni topera liberament fis-suq intern, is-sorveljanza xorta tibqa’ organizzata abbażi tal-prinċipju tar-responsabbiltà individwali tal-Istati Membri. Kundizzjonijiet indaqs, standardizzazzjoni u stabbiltà fl-implimentazzjoni tar-regoli jitqiesu li huma ta’ importanza partikolari għal min iħaddem. Uħud mill-organizzazzjonijiet li jirrappreżentaw lil min iħaddem argumentaw ferm favur il-ħolqien ta’ awtorità unika tal-avjazzjoni ċivili għall-Unjoni. Fil-biċċa l-kbira, il-Kummissjoni taqbel mar-riżultati tal-konsultazzjonijiet pubbliċi u rriflettiethom fil-formulazzjoni tal-proposta attwali. Għandha tittejjeb il-kapaċità tal-Unjoni li tidentifika u ttaffi r-riskji ta’ sikurezza permezz tad-dispożizzjonijiet tal-proposta fir-rigward tal-ġestjoni tas-sikurezza, tal-Pjan Ewropew għas-Sikurezza tal-Avjazzjoni u tal-programmi nazzjonali tas-sikurezza. L-introduzzjoni ta’ approċċ abbażi tar-riskji u tal-prestazzjoni għar-regolamentazzjoni għandu jippermetti l-kisba ta’ qafas regolatorju iktar proporzjonat li jqis aħjar id-differenzi bejn it-tipi differenti ta’ attivitajiet tal-avjazzjoni u r-riskji involuti fihom. Il-qafas propost għall-akkomunament u għall-kondiviżjoni tar-riżorsi bejn l-awtoritajiet nazzjonali tal-avjazzjoni u l-Aġenzija tas-Sikurezza tal-Avjazzjoni tal-Unjoni Ewropea mistenni jżid l-effiċjenza fl-użu tar-riżorsi. Konsultazzjoni pubblika separata ġiet organizzata għall-inġenji tal-ajru mingħajr bdot abbord, li approvat il-ħtieġa għal azzjoni urġenti fil-livell tal-Unjoni sabiex jiġi sfruttat il-potenzjal tal-inġenji tal-ajru mingħajr bdot abbord. Il-kontribut ta’ dawn it-teknoloġiji għall-impjiegi u għat-tkabbir ġie kkonfermat. Il-konsultazzjoni kkonfermat il-ħsieb li l-firxa sħiħa ta’ inġenji tal-ajru mingħajr bdot abbord hija lesta għall-iżvilupp u li l-inċertezza ġuridika u teknoloġika xxekkel espansjoni rapida. L-awtorizzazzjonijiet speċifiċi u l-frammentazzjoni huma piż reali. Dawk li wieġbu identifikaw is-sikurezza u l-privatezza bħala l-iktar tħassib importanti li jistgħu jiġu ġestiti b’qafas regolatorju xieraq li jkollu regoli proporzjonati mar-riskji u bi rwol b’saħħtu għall-awtoritajiet nazzjonali. Id-diviżjoni attwali tal-kompetenza bejn l-Unjoni u l-Istati Membri fir-rigward tar-regolamentazzjoni tal-inġenji tal-ajru mingħajr bdot abbord, li hija bbażata fuq il-livell limitu ta’ 150 kg, ġeneralment titqies bħala obsoleta. Ir-regoli għall-inġenji tal-ajru mingħajr bdot abbord għandhom jevolvu lejn approċċ iċċentrat fuq l-operat, li bih ir-riskju ta’ operat partikolari jkun dipendenti fuq firxa ta’ fatturi. Fir-rigward tal-aspetti ta’ sigurtà u ta’ privatezza tal-operat tal-inġenji tal-ajru mingħajr bdot abbord, il-konsultazzjoni ma tindikax il-ħtieġa għal regoli ġodda, iżda iktar għal applikazzjoni aħjar tar-regoli eżistenti, b’kollaborazzjoni iktar mill-qrib bejn l-awtoritajiet nazzjonali tal-avjazzjoni u l-awtoritajiet nazzjonali tal-protezzjoni tad-dejta. •Ġbir u użu tal-kompetenzi Il-Kummissjoni talbet għal Opinjoni mill-Aġenzija Ewropea tas-Sikurezza tal-Avjazzjoni, li tressqet fis-16 ta’ Marzu 2015 . L-opinjoni hija bbażata fuq iżjed minn 6 000 kumment li ġew ippreżentati mill-Istati Membri u mill-partijiet ikkonċernati, u tissuġġerixxi varjetà ta’ tibdil fl-oqsma differenti tar-regolamentazzjoni teknika tal-avjazzjoni, inklużi s-sikurezza, is-sigurtà, ir-riċerka, il-protezzjoni ambjentali, u l-użu effiċjenti tar-riżorsi fis-sistema Ewropea tas-sikurezza tal-avjazzjoni. Il-Kummissjoni qagħdet ukoll fuq l-għarfien espert u fuq il-pariri li ġejjin: 1.Ġew ikkuntrattati żewġ studji biex jappoġġaw il-proċess tal-valutazzjoni tal-impatt: –L-ewwel studju analizza d-disponibbiltà, l-effiċjenza fl-użu u l-evoluzzjoni tar-riżorsi umani tal-awtoritajiet tal-avjazzjoni, kif ukoll il-finanzjament tas-sistema Ewropea tas-sikurezza tal-avjazzjoni (studju ta’ appoġġ dwar ir-riżorsi). Dan l-istudju kkonkluda li matul dawn l-aħħar għaxar snin il-bilanċ bejn ir-riżorsi u l-ammont ta’ xogħol iddeterjora. Barra minn hekk, skont l-istudju, ir-riżorsi eżistenti jistgħu jiġu allokati aħjar fis-sistema kollha. Ġew identifikati wkoll nuqqasijiet fir-rigward tal-kwalifiki tal-persunal. L-istudju jsostni li kollha flimkien, dawn l-aspetti jxekklu lill-awtoritajiet tal-avjazzjoni li ma jilħqux il-potenzjal tal-prestazzjoni tagħhom. Fl-aħħar nett, l-istudju kkonkluda li d-differenzi fil-metodi ta’ ħidma bejn l-awtoritajiet nazzjonali tal-avjazzjoni u d-differenzi fil-mod kif dawn l-awtoritajiet huma ffinanzjati, ikollhom impatt fuq il-kundizzjonijiet indaqs fis-suq komuni tal-avjazzjoni. –It-tieni studju dwar l-iskemi ta’ prestazzjoni u l-approċċ abbażi tal-prestazzjoni, esplora l-possibbiltajiet li jiġu introdotti elementi ta’ prestazzjoni fil-ġestjoni tas-sikurezza tal-avjazzjoni (studju ta’ appoġġ dwar il-prestazzjoni). Dan l-istudju kkonkluda li l-introduzzjoni ta’ skema ta’ prestazzjoni tas-sikurezza għall-avjazzjoni ċivili hija fattibbli, iżda jwissi li ma għandhiex issir introduzzjoni rapida tagħha għal għadd ta’ raġunijiet tekniċi. Fir-rigward ta’ approċċ abbażi tal-prestazzjoni għar-regolamentazzjoni tas-sikurezza tal-avjazzjoni, l-istudju kkonkluda li dan l-approċċ għandu jkollu impatt pożittiv fuq is-sikurezza tal-avjazzjoni u fuq l-innovazzjoni, iżda l-impatt ta’ dan l-approċċ jista’ jiġi deskritt biss b’mod kwalitattiv u dan jiddependi ħafna fuq ir-regoli speċifiċi li se jiġu kkonvertiti minn preskrittivi għal regoli abbażi tal-prestazzjoni. Dan jippermetti li jiġu kkwantifikati bil-quddiem l-benefiċċji ta’ approċċ abbażi tal-prestazzjoni għar-regolamentazzjoni tas-sikurezza fis-settur tal-avjazzjoni. Dan l-istudju kien soġġett ukoll għal evalwazzjoni bejn il-pari minn esperti tal-industrija u tal-Istati Membri. 2.Il-Kummissjoni qieset ir-rakkomandazzjonijiet tas- sottogrupp dwar is-sistema regolatorja futura tal-avjazzjoni tal-UE mwaqqaf mill-Bord ta’ Ġestjoni tal-Aġenzija Ewropea tas-Sikurezza tal-Avjazzjoni, li kien magħmul mid-Diretturi Ġenerali tal-Avjazzjoni Ċivili ta’14-il pajjiż tal-UE/tal-EFTA, kif ukoll mir-rappreżentanti mill-EASA u mill-Kummissjoni. Fl-aħħar nett, tqiesu r-riżultati tal-evalwazzjoni esterna indipendenti mwettqa f’konformità mal-Artikolu 62 tar-Regolament (KE) Nru 216/2008 dwar l-implimentazzjoni ta’ dan ir-Regolament (l-evalwazzjoni tal-Artikolu 62). F’dawn iż-żewġ evalwazzjonijiet ġie rrakkomandat, fost l-oħrajn, li r-Regolament (KE) Nru 216/2008 jiġi emendat fir-rigward għadd ta’ aspetti. Is-sommarju tar-rakkomandazzjonijiet li saru minn dawn l-evalwazzjonijiet jinsabu fir-rapport tal-valutazzjoni tal-impatt li jakkumpanja din il-proposta. •Valutazzjoni tal-impatt Din il-proposta hija akkumpanjata minn żewġ Rapporti ta’ Valutazzjoni tal-Impatt li jinsabu f’[ħolqa]. Ir-Rapport ta’ Valutazzjoni tal-Impatt dwar ir-Rieżami tar-Regolament (KE) Nru 216/2008 ġie analizzat mill-Bord għall-Valutazzjoni tal-Impatt, li ħareġ opinjoni pożittiva [ħolqa] fid-19 ta’ Ġunju 2015. Il-Bord tal-Iskrutinju Regolatorju analizza r-Rapport ta’ Valutazzjoni tal-Impatt dwar l-Iżvilupp Sikur ta’ Operazzjonijiet tad-Droni fl-UE u dan ta opinjoni pożittiva [ħolqa] fil-5 ta’ Novembru 2015. •Idoneità regolatorja u simplifikazzjoni Il-proposta teżenta inġenji tal-ajru bil-bdot abbord li jkollhom disinn sempliċi ħafna jew li prinċipalment joperaw fuq bażi lokali, u dawk mibnija mid-dilettanti jew li huma partikolarment rari jew li jeżisti biss għadd żgħir minnhom. L-inizjattiva teżenta wkoll ajrudromi li mhumiex miftuħa għall-użu pubbliku, li ma jaqdux it-trasport kummerċjali bl-ajru, jew li ma jissodisfawx ċerti karatteristiċi tekniċi minimi relatati mad-daqs jew mal-kamp ta’ applikazzjoni tal-operazzjonijiet. Il-mikroimpriżi u l-SMEs mhumiex esklużi mill-kamp ta’ applikazzjoni tal-proposta, kif inhu wkoll il-każ skont ir-Regolament (KE) Nru 216/2008 attwali. Madankollu, il-proposta tintroduċi reġim iktar proporzjonat u skalabbli li jippermetti li jitqiesu aħjar id-differenzi li jeżistu bejn id-daqsijiet differenti ta’ negozji. L-introduzzjoni ta’ dan ir-reġim skalabbli huwa wieħed mill-għanijiet ewlenin tal-proposta attwali. B’mod aktar speċifiku, fir-rigward tal-SMEs u tal-avjazzjoni ħafifa, għadd ta’ miżuri jnaqqsu l-piż amministrattiv għal dawn is-setturi u permezz tagħhom ir-regolamentazzjoni tkun iktar favorevoli għall-imprendituri ż-żgħar. Fil-qasam tal-approvazzjoni tad-disinn tal-inġenji tal-ajru, qiegħda tiġi proposta proċedura alternattiva għaċ-ċertifikazzjoni tat-tip għall-inġenji tal-ajru ħfief li jintużaw f’operazzjonijiet ta’ riskju baxx. Il-manifatturi ta’ inġenji tal-ajru ultraħfief li normalment ikunu esklużi mir-regoli tal-UE, jiġu permessi wkoll – jekk ikunu jixtiequ dan – li jkollhom il-prodotti tagħhom regolamentati skont il-liġi tal-UE u b’hekk igawdu minn ċirkolazzjoni ħielsa fis-suq intern. Klabbijiet ajrunawtiċi u assoċjazzjonijiet speċjalizzati tal-avjazzjoni ħafifa jitħallew jaġixxu – fi ħdan kundizzjonijiet stabbiliti – bħala entitajiet ikkwalifikati f’isem l-awtoritajiet nazzjonali tal-avjazzjoni. Il-proposta tiffaċilita wkoll l-iskambju elettroniku ta’ informazzjoni u l-introduzzjoni ulterjuri ta’ teknoloġiji diġitali. B’mod partikolari, il-Kummissjoni tipproponi t-twaqqif ta’ repożitorju elettroniku ta’ informazzjoni rilevanti għall-attivitajiet ta’ ċertifikazzjoni, ta’ sorveljanza u ta’ infurzar li l-awtoritajiet kollha tal-avjazzjoni tal-Istati Membri u tal-EASA jkollhom aċċess għalih. Ċertu informazzjoni miġbura fir-repożitorju ssir ukoll disponibbli għall-pubbliku ġenerali. Qed jiġi propost li l-Aġenzija tingħata s-setgħa li tidħol f’arranġamenti ma’ impriżi jew ma’ assoċjazzjonijiet ta’ impriżi fir-rigward tal-ġbir, tal-iskambju u tal-analiżi tad-dejta, li twitti t-triq għall-introduzzjoni ta’ teknoloġiji ta’ Big Data fl-analiżi tas-sikurezza tal-avjazzjoni.

•Drittijiet fundamentali Il-proposta attwali ma għandhiex konsegwenzi diretti għall-protezzjoni tad-drittijiet fundamentali, għajr għall-oġġetti partikolari li jikkonċernaw l-operat tal-inġenji mingħajr bdot abbord. Ir-regoli żviluppati għall-operat sikur tal-inġenji tal-ajru mingħajr bdot abbord se jikkontribwixxu għall-applikazzjoni iżjed effettiva tar-regoli eżistenti dwar il-privatezza u l-protezzjoni tad-dejta. Għaldaqstant ir-rekwiżit tas-sikurezza li l-inġenji tal-ajru mingħajr bdot abbord ikunu mgħammra b’apparat ta’ identifikazzjoni, bħal ċippa ta’ identifikazzjoni elettronika, jgħin ukoll biex jiġu identifikati persuni li ma jkunux irrispettaw ir-regoli dwar il-privatezza jew il-protezzjoni tad-dejta. 4.IMPLIKAZZJONIJIET GĦALL-BAĠIT Il-proposta għandha implikazzjonijiet baġitarji fir-rigward tal-baġit tal-Aġenzija tas-Sikurezza tal-Avjazzjoni tal-Unjoni Ewropea stabbilit skont l-artikolu 06 02 02 tal-baġit tal-Unjoni, kif spjegat iktar fid-Dikjarazzjoni Finanzjarja Leġiżlattiva. Il-proposta tintroduċi għadd ta’ kompiti ġodda għall-Aġenzija b’konsegwenzi għall-ħtieġa tagħha ta’ karigi ffinanzjati mill-kontribuzzjoni tal-Unjoni. It-talbiet addizzjonali għal persunal prinċipalment jirrigwardaw (1) il-koordinazzjoni fil-livell tal-Unjoni tal-ġbir, tal-iskambju u tal-analiżi ta’ dejta u ta’ informazzjoni (magħrufa bħala “Big Data”), (2) il-ħolqien u l-ġestjoni ta’ repożitorju tal-Unjoni ta’ informazzjoni rilevanti għaċ-ċertifikazzjoni, għas-sorveljanza u għall-infurzar, (3) kompiti ġodda relatati mat-tfassil ta’ regoli u mal-implimentazzjoni fil-qasam tal-groundhandling, tal-ambjent u tas-sigurtà, kif ukoll (4) il-ħolqien ta’ qafas għat-trasferiment ta’ responsabbiltajiet fis-sistema Ewropea tas-sikurezza tal-avjazzjoni bl-għan li jkun hemm użu aħjar tar-riżorsi disponibbli madwar l-Unjoni kollha. Ir-riżorsi umani identifikati li huma rikjesti se jkunu koperti parzjalment mill-persunal attwali permezz tar-riskjerament tagħhom, biex b’hekk il-bżonn tal-Aġenzija għal persunal addizzjonali ffinanzjat mill-baġit relatat mal-kontribuzzjoni tal-Unjoni jitnaqqas għal ħames karigi u erba’ aġenti kuntrattwali. Fl-Anness X tar-Rapport ta’ Valutazzjoni tal-Impatt kienet saret proposta, ibbażata fuq imposti ta’ riattribuzzjoni mħallsa għall-kompiti ta’ awtorità relatati mal-ATM/ANS mill-Eurocontrol għall-Aġenzija, mingħajr żieda fil-kostijiet għall-operaturi. Li kieku l-Aġenzija jkollha l-mezzi biex tiffinanzja l-attivitajiet tagħha relatati mal-kompiti ta’ awtorità tal-ATM/ANS permezz ta’ dawk l-imposti, il-baġit mill-kontribuzzjoni tagħha tal-Unjoni jkun disponibbli biex jiġu ffinanzjati karigi addizzjonali. Għalhekk, ir-Regolament propost jistabbilixxi imposti fir-rotot bħala introjtu għall-Aġenzija fl-Artikolu 109(1)(f). Minbarra dan, l-attribuzzjoni ta’ imposti fir-rotot għall-EASA tkun tirrikjedi emenda fir-Regolament ta’ Implimentazzjoni tal-Kummissjoni Nru 391/2013 tat-3 ta’ Mejju 2013 li jistabbilixxi skema komuni ta’ imposti għas-servizzi tan-navigazzjoni tal-ajru. Barra minn hekk, il-proposta timmira li tintroduċi mekkaniżmu li jippermetti aġġustament aħjar tal-livelli ta’ persunal tal-Aġenzija li jkunu iffinanzjati minn baġit relatat ma’ tariffi u imposti għall-ħtiġijiet identifikati. F’dan il-kuntest huwa importanti li wieħed jinnota li l-Aġenzija tas-Sikurezza tal-Avjazzjoni tal-Unjoni Ewropea hija aġenzija tal-Unjoni li hija parzjalment awtofinanzjata minn tariffi u imposti. Il-kontribuzzjoni tal-Unjoni flimkien ma’ kontribuzzjonijiet minn pajjiżi terzi tikkostitwixxi madwar terz tal-baġit tagħha, filwaqt li madwar żewġ terzi jiġu ġġenerati permezz tal-ġbir ta’ tariffi u imposti mill-industrija għaċ-ċertifikazzjoni u għal servizzi oħra. Il-baġit mill-kontribuzzjoni tal-Unjoni huwa distint mill-baġit minn tariffi u imposti u s-sistema kontabilistika tal-Aġenzija tiddistingwi strettament bejn attivitajiet relatati mal-kontribuzzjoni tal-Unjoni u attivitajiet relatati ma’ tariffi u imposti biex jiġi evitat kwalunkwe finanzjament trasversali. Għalhekk, abbażi tad-deċiżjoni tal-leġiżlatur li t-tariffi u l-imposti għandhom jirriflettu l-kostijiet reali, fil-każ ta’ din l-Aġenzija, il-kontribuzzjoni tal-Unjoni ma tikkostitwix kontribuzzjoni ta’ “bbilanċjar”, bħalma huwa l-każ ta’ aġenziji oħra li huma parzjalment awtofinanzjati. Il-Kummissjoni tipproponi li teżamina l-possibbiltà li tiddaħħal iktar flessibbiltà fl-aġġustament tal-pjan ta’ stabbiliment tal-Aġenzija relatat mat-tariffi u mal-imposti mill-industrija għaċ-ċertifikazzjoni u għal servizzi oħra, abbażi tal-varjazzjonijiet fid-domanda għas-servizzi fl-industrija. Madankollu, din il-flessibbiltà għandha tkun tiddependi fuq l-iżvilupp ta’ indikaturi sodi biex jitkejjel l-ammont ta’ xogħol u l-effiċjenza tal-Aġenzija. Dan sabiex jiġi żgurat li ż-żieda fil-flessibbiltà ma twassalx għal piż addizzjonali fuq l-industrija. Dawk l-indikaturi jistgħu jikkunsidraw elementi bħat-tempesitività medja tal-attivitajiet ta’ ċertifikazzjoni, il-ħin ta’ rispons għall-applikazzjonijiet tal-industrija, l-isforz medju għal kull ċertifikat u l-proporzjon ta’ kostijiet għal kull unità mqabbel mal-kostijiet totali tal-attività. F’każ li d-domanda tonqos, l-Aġenzija jkollha taġġusta ’l isfel il-livelli ta’ persunal iffinanzjati permezz ta’ tariffi. It-tnaqqis neċessarju fil-persunal jinkiseb billi jintużaw kuntratti temporanji u rotazzjoni naturali fil-karigi msejsa fuq ippjanar sod tal-kompiti futuri. Hemm għadd ta’ fatturi li jista’ jkollhom impatt fuq il-ħtieġa għal persunal iffinanzjat permezz ta’ tariffi. Il-fatturi li jistgħu jinfluwenzaw id-domanda tas-suq fil-ħames snin li ġejjin jinkludu: • Id-domanda għal inġenji tal-ajru ġodda b’fokus fuq l-Asja-Paċifiku, fejn il-flotta mistennija tikber bi tliet darbiet. Din id-domanda tiġi parzjalment issodisfata b’tipi ġodda mill-manifatturi minn dawn ir-reġjuni li wkoll ikunu soġġetti għall-proċess ta’ ċertifikazzjoni tal-EASA. • It-Traffiku Globali li mistenni jiżdied b’rata annwali ta’ 3 % u li jkollu impatt dirett fuq l-attivitajiet tal-ajrunavigabbiltà kontinwa tal-Aġenzija (is-sorveljanza kritika tas-sikurezza) billi l-ħidma għal kull ċertifikat tat-tip huwa direttament proporzjonat għall-użu tat-tip mil-linji tal-ajru. • It-teknoloġiji ġodda bħall-iżvilupp tal-inġenji tal-ajru mingħajr bdot abbord, tal-inġenji tal-ajru li jaħdmu bl-elettriku jew tat-teknoloġija l-ġdida tal-vapuri tal-ajru. Fatturi li jistgħu jinfluwenzaw l-iżvilupp ta’ kompiti ġodda fl-Aġenzija jinkludu: • Il-proġett Big Data • It-trasferiment tar-responsabbiltajiet mill-Istati Membri lill-Aġenzija skont l-Artikoli 53, 54 u 55 proposti abbażi tas-sistema ffinanzjata mit-tariffi. • It-theddidiet għas-sigurtà inkluż għaċ-ċibersigurtà qegħdin jiżdiedu u jaf ikollhom bżonn approċċi ġodda għaċ-ċertifikazzjoni. Il-Kummissjoni biħsiebha tiddiskuti l-merti tal-introduzzjoni ta’ mudell ġdid ta’ flessibbiltà biex twieġeb għall-varjazzjonijiet fl-ammont ta’ ħidma mill-industrija, filwaqt li tiggarantixxi l-effiċjenza permezz tal-użu ta’ indikaturi, mal-Parlament Ewropew u mal-Kunsill fil-kuntest tal-grupp ta’ ħidma interistituzzjonali (IIWG) dwar ir-riżorsi ta’ aġenziji deċentralizzati, li l-laqgħa li jmiss tiegħu hija skedata x’aktarx għal Marzu tal-2016. B’mod parallel, flimkien mal-Aġenzija, il-Kummissjoni se tkompli taħdem fuq sett ta’ indikaturi sabiex jitkejlu l-ammont ta’ ħidma u l-effiċjenza tal-Aġenzija fir-rigward tat-tariffi u tal-imposti sabiex jiġi stabbilit fid-dettall kif taħdem fil-prattika sistema ta’ flessibbiltà għal karigi relatati mat-tariffi u mal-imposti, u xi jkun l-impatt korrispondenti fuq il-pjan ta’ stabbiliment tal-Aġenzija.

It-talba għal iżjed flessibbiltà fl-aġġustament tal-livelli ta’ persunal għal karigi relatati mat-tariffi u mal-imposti hija marbuta mill-qrib mal-prijorità tal-Kummissjoni li tingħata spinta lill-impjiegi, lit-tkabbir u lill-investiment. Fir-rigward tal-attivitajiet iffinanzjati minn tariffi u imposti, l-industrija qed tistenna rispons f’waqtu u mmotivat mis-suq għall-ħtiġijiet tagħha meqjusin essenzjali għall-kompetittività tal-industrija Ewropea tal-avjazzjoni. 5.ELEMENTI OĦRA •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar Il-qafas ta’ monitoraġġ, ta’ evalwazzjoni u ta’ rappurtar għall-inizjattiva attwali huwa deskritt fil-Kapitolu 7 tar-Rapport ta’ Valutazzjoni tal-Impatt li jakkumpanjah. Diġà jeżistu biżżejjed mekkaniżmi għall-monitoraġġ u għall-evalwazzjoni u jistgħu jintużaw, minħabba l-fatt li fil-qasam tas-sikurezza tal-avjazzjoni l-monitoraġġ tal-prestazzjoni huwa element integrali tal-qafas regolatorju tal-Unjoni. L-effettività tal-miżura proposta, ladarba tiġi adottata, tkun soġġetta għal evalwazzjoni obbligatorja kull ħames snin, kif inhu l-każ skont ir-Regolament (KE) Nru 216/2008 attwali. •Dokumenti ta’ spjegazzjoni (għad-direttivi) Mhux applikabbli •Spjegazzjoni fid-dettall tad-dispożizzjonijiet speċifiċi tal-proposta It-test kollu tar-Regolament propost għadda minn kontroll rigoruż tal-kwalità tal-leġiżlazzjoni, u b’riżultat ta’ dan il-Kummissjoni qiegħda tipproponi struttura ġdida u iktar ċara għar-Regolament u għal-lingwaġġ standardizzat, speċjalment fil-Kapitolu III, li jittratta d-diversi oqsma tas-sikurezza tal-avjazzjoni. Id-dispożizzjonijiet kollha li jittrattaw l-attivitajiet tal-awtoritajiet nazzjonali kompetenti u tal-Aġenzija fir-rigward tat-twettiq tal-kompiti tagħhom ta’ ċertifikazzjoni, ta’ sorveljanza u ta’ infurzar issa ġew ikkonċentrati fil-Kapitolu IV. Il-Kapitolu III tar-Regolament propost fih esklużivament dispożizzjonijiet li huma applikabbli għall-persuni ġuridiċi u fiżiċi soġġetti għad-dispożizzjonijiet tar-Regolament (jiġifieri bdoti, organizzazzjonijiet responsabbli għall-manifatturar tal-inġenji tal-ajru, operaturi tal-ajrudromi, eċċ). Kapitolu I – “Prinċipji”: Artikolu 1: L-għanijiet u l-mezzi addizzjonali biex jintlaħqu dawn l-għanijiet huma miżjuda fir-Regolament propost, meta mqabbel mar-Regolament (KE) Nru 216/2008 attwali. Artikolu 2: Dan l-Artikolu jgħaqqad flimkien l-Artikoli 1 u 4 tar-Regolament (KE) Nru 216/2008. It-test ġie ssimplifikat. Il-bidla prinċipali hija l-introduzzjoni tal-possibbiltà għall-Istati Membri li japplikaw ċerti dispożizzjonijiet tar-Regolament il-ġdid għal attivitajiet u għal servizzi mwettqa minn inġenji tal-ajru tal-istat, bħalma huma attivitajiet u servizzi doganali, tal-pulizija, ta’ tiftix u salvataġġ, tat-tifi tan-nar, tal-gwardja tal-kosta jew attivitajiet u servizzi simili, kif ukoll għal ATM/ANS ipprovduti mill-militar. L-inklużjoni fakultattiva hija modulari, li jfisser li pereżempju Stat Membru jista’ jużaha għal xi attività kkonċernata jew servizz ikkonċernat jew iktar. Huwa wkoll l-Istat Membru kkonċernat li jiddeċiedi f’liema oqsma tar-regolamentazzjoni tal-avjazzjoni (l-ajrunavigabbiltà, l-ekwipaġġ tal-ajru, l-operat, eċċ.) jixtieq juża l-inklużjoni fakultattiva. Meta Stat Membru jagħmel użu mill-inklużjoni fakultattiva għal attività, ikollu jikkonforma mad-dispożizzjonijiet rilevanti tar-Regolament il-ġdid u tal-atti adottati abbażi tiegħu. L-Istati Membri jkunu jistgħu wkoll jiddeċiedu fi kwalunkwe mument li jwaqqfu l-applikazzjoni tad-dispożizzjonijiet tar-Regolament għall-inġenji tal-ajru tal-istat jew għall-ATM/għall-ANS ipprovduti mill-militar, diment li jiġi pprovdut perjodu adegwat ta’ tranżizzjoni. Barra minn hekk, il-lista ta’ inġenji tal-ajru li huma esklużi mill-kamp ta’ applikazzjoni tar-Regolament (l-Anness I dwar l-inġenji tal-ajru) ġiet reveduta (pereżempju ġew miżjuda inġenji tal-ajru żgħar b’magni elettriċi). Ġie propost ukoll li permezz ta’ att delegat il-Kummissjoni tkun awtorizzata li taġġusta l-limiti ta’ piż u kriterji tekniċi oħra tal-inġenji tal-ajru elenkati fl-Anness I. Fl-aħħar nett, qed jiġi propost li l-manifatturi tal-inġenji tal-ajru elenkati fl-Anness I jkunu jistgħu jirrikjedu li tipi individwali ta’ inġenji tal-ajru bħal dawn ikunu rregolamentati skont id-dispożizzjonijiet tar-Regolament. L-inklużjoni fakultattiva ġiet speċifikament imfassla għal inġenji tal-ajru li jinbnew fi produzzjoni serjali u li jistgħu jgawdu minn ċirkolazzjoni ħielsa fis-suq uniku u skont rekwiżiti komuni. Fil-każijiet kollha, dawn il-possibbiltajiet ta’ inklużjoni fakultattiva jew ta’ esklużjoni fakultattiva huma soġġetti għal ċerti kundizzjonijiet, inkluż Deċiżjoni preċedenti tal-Kummissjoni, maħsuba biex tiżgura, b’mod partikolari, l-applikazzjoni korretta tar-Regolament il-ġdid, ir-rispett għall-għanijiet stabbiliti fl-Artikolu 1 tiegħu u t-trasparenza u ċ-ċertezza legali għall-partijiet kollha kkonċernati. Artikolu 3: Ġew emendati għadd ta’ definizzjonijiet u żdiedu definizzjonijiet ġodda kif meħtieġ mill-bidliet fid-dispożizzjonijiet sostantivi tar-Regolament propost. Id-definizzjonijiet ta’ “inġenji tal-ajru b’magni kumplessi” u ta’ “operazzjoni kummerċjali” tneħħew f’konformità mal-approċċ abbażi tar-riskju. Il-kriterji speċifiċi li għalihom jirreferu dawn id-definizzjonijiet jistgħu jiġu stabbiliti aħjar fl-atti delegati. Fl-aħħar tar-Regolament propost (l-Artikolu 126) ġew miżjuda dispożizzjonijiet tranżizzjonali sabiex tiġi żgurata tranżizzjoni ordnata meta definizzjoni tkun inbidlet jew tneħħiet. Artikolu 4: Meta mqabbel mar-Regolament (KE) Nru 216/2008, żdied Artikolu ġdid dwar il-prinċipji bażiċi. B’mod partikolari jintroduċi l-prinċipju ta’ proporzjonalità, filwaqt li jirrifletti wkoll il-pożizzjoni meħuda mill-Kunsill dwar l-inizjattiva SES II+ proposta iktar kmieni mill-Kummissjoni, u l-kriterji li għandhom jiġu kkunsidrati fit-twettiq tal-valutazzjonijiet tar-riskji li jwasslu għall-formulazzjoni u għall-implimentazzjoni tal-miżuri meħuda skont ir-Regolament il-ġdid. Kapitolu II – “Ġestjoni tas-Sikurezza tal-Avjazzjoni”: Artikoli 5 sa 8: Ġie introdott kapitolu ġdid dwar il-ġestjoni tas-sikurezza, li jirrikjedi l-adozzjoni tal-Programm Ewropew tas-Sikurezza tal-Avjazzjoni u l-Pjan Ewropew tas-Sikurezza tal-Avjazzjoni, u li jittrasponi l-istandards u l-prattiki rakkomandati tal-Anness 19 tal-ICAO relatati mal-Programmi għas-Sikurezza tal-Istat. L-Artikolu 6 dwar il-Pjan Ewropew tas-Sikurezza tal-Avjazzjoni jintroduċi l-kunċett ta’ livell aċċettabbli ta’ prestazzjoni tas-sikurezza fil-livell tal-Unjoni. Madankollu, l-introduzzjoni ta’ dan il-kunċett ma jwassalx biex jiġu stabbiliti xi miri vinkolanti ta’ sikurezza għall-Unjoni jew għall-Istati Membri tagħha. Kapitolu III – “Rekwiżiti Sostantivi”: Artikoli 9 sa 18: Id-dispożizzjonijiet tar-Regolament (KE) Nru 216/2008 dwar l-ajrunavigabbiltà ġew reveduti filwaqt li ġiet ikkunsidrata l-esperjenza eżistenti, u sabiex jiġi rifless il-kunċett ġdid ta’ tagħmir mhux installat. L-għan tad-dispożizzjonijiet dwar iċ-ċertifikazzjoni tal-ajrunavigabbiltà huwa estiż ukoll għall-kompatibbiltà ambjentali tal-prodotti ajrunawtiċi. L-istandards ambjentali għall-prodotti għandhom ikomplu jkunu ibbażati fuq l-Anness 16 tal-ICAO, iżda l-Unjoni issa tingħata l-flessibbiltà li tadatta l-istandards tal-ICAO għall-ħtiġijiet speċifiċi tagħha, kif diġà huwa l-każ għas-sikurezza. Fl-aħħar nett, għal operazzjonijiet b’riskju baxx, qiegħda tiġi proposta l-possibbiltà li tiġi vvalutata l-ajrunavigabbiltà u l-kompatibbiltà ambjentali tad-disinn tal-prodotti u tal-parts mingħajr il-ħtieġa li jinħareġ ċertifikat. Din il-possibbiltà tista’ tiġi implimentata speċjalment għal ċerti inġenji tal-ajru li jintużaw fis-settur tal-avjazzjoni ġenerali. Huwa mistenni wkoll li l-manifatturi tal-inġenji tal-ajru elenkati fl-Anness I tar-Regolament jużaw din il-flessibbiltà meta jagħżlu li jagħmlu inklużjoni fakultattiva fis-sistema regolatorja tal-Unjoni skont l-Artikolu 2.

Il-kompatibbiltà ambjentali tal-prodotti, kif stabbilit fl-Artikolu 6 tar-Regolament (KE) Nru 216/2008, issa hija ttrattata wkoll fl-Artikoli 9 sa 18 tar-Regolament propost (l-ajrunavigabbiltà u l-protezzjoni ambjentali). Skont l-Artikolu 75 ġew miżjuda wkoll dispożizzjonijiet ġodda dwar il-protezzjoni ambjentali. Artikoli 19 sa 25: L-Artikolu 7 tar-Regolament (KE) Nru 216/2008 ġie strutturat mill-ġdid fl-Artikoli 19 sa 25. Il-kamp ta’ applikazzjoni tal-Artikoli ġie estiż sabiex jinkludi ekwipaġġ tal-kabina u d-dispożizzjonijiet rilevanti dwar l-ekwipaġġ tal-kabina mill-Artikolu 10 tar-Regolament (KE) Nru 216/2008 tmexxew f’din it-taqsima. It-test li jikkonċerna l-liċenzja ta’ bdot għal titjir rikreattiv ġie ssimplifikat u t-test li jikkonċerna it-tabib tmexxa għall-Kapitolu IV dwar l-attivitajiet ta’ ċertifikazzjoni. Artikoli 26 sa 28: L-Artikolu 8 tar-Regolament (KE) Nru 216/2008 ġie strutturat mill-ġdid fl-Artikoli 26 sa 28. Ir-rekwiżit ta’ ċertifikazzjoni issa huwa limitat għal operazzjonijiet tat-trasport kummerċjali bl-ajru. Tipi oħra ta’ operazzjonijiet li jridu jkunu soġġetti għal rekwiżit ta’ ċertifikazzjoni jew ta’ dikjarazzjoni jridu jiġu definiti fl-atti delegati abbażi ta’ valutazzjoni tar-riskju. Artikoli 29 sa 34: L-Artikolu 8a tar-Regolament (KE) Nru 216/2008 ġie strutturat mill-ġdid fl-Artikoli 29 sa 34. Is-servizzi ta’ groundhandling ġew miżjuda mal-kamp ta’ applikazzjoni ta’ din it-taqsima. Huwa propost ukoll li l-fornituri kollha ta’ servizzi tal-ġestjoni tar-rampa jitħallew jiddikjaraw il-konformità tagħhom mar-rekwiżiti applikabbli minflok jkunu ċċertifikati. Artikoli 35 sa 39: L-Artikolu 8b tar-Regolament (KE) Nru 216/2008 ġie strutturat mill-ġdid fl-Artikoli 35 sa 39. It-test huwa bbażat fuq il-kompromess li ntlaħaq fil-Kunsill għall-inizjattiva SES II+. B’mod partikolari, ġew miżjuda d-dispożizzjonijiet dwar id-dikjarazzjonijiet minn organizzazzjonijiet involuti fid-disinn, fil-manifattura u fil-manutenzjoni tas-sistemi u l-kostitwenti ta’ ATM/ANS. Artikoli 40 sa 44: L-Artikolu 8c tar-Regolament (KE) Nru 216/2008 ġie strutturat mill-ġdid fl-Artikoli 40 sa 44. Is-sustanza tad-dispożizzjonijiet ma nbidlitx meta mqabbla mar-Regolament (KE) Nru 216/2008. Artikoli 45 sa 47: Dawn l-Artikoli joħolqu l-bażi ġuridika sabiex ikunu previsti regoli iżjed dettaljati dwar l-inġenji tal-ajru mingħajr bdot abbord, minħabba l-kamp ta’ applikazzjoni estiż tar-Regolament propost. B’mod iktar speċifiku: L-Artikolu 45 jirreferi għall-Anness IX rilevanti li fih ir-rekwiżiti essenzjali li jikkonċernaw id-disinn, il-produzzjoni, l-operat u l-manutenzjoni ta’ inġenji tal-ajru mingħajr bdot abbord li hemm bżonn jiġu rrispettati sabiex jkunu żgurati operazzjonijiet sikuri. L-Artikolu 46 jiddeskrivi l-firxa ta’ mezzi sabiex tintwera l-konformità mar-rekwiżiti essenzjali. Peress li l-inġenji tal-ajru mingħajr bdot abbord kapaċi jwettqu operazzjonijiet li ma kinux possibbli b’inġenji tal-ajru bil-bdot abbord, il-firxa tar-riskji assoċjati mal-operazzjonijiet ta’ inġenji tal-ajru mingħajr bdot abbord hija wiegħsa ħafna – tvarja mill-operazzjonijiet tradizzjonali ta’ riskju għoli simili għar-“riskji tal-avjazzjoni bil-bdot abbord” għal dawk b’riskju baxx ħafna. Sabiex r-regoli u l-proċeduri jinżammu proporzjonati għar-riskju tal-operazzjoni, huwa neċessarju li jibda jintuża approċċ iċċentrat fuq l-operazzjonijiet li jivvaluta r-riskju b’mod preċiż ta’ operazzjoni jew ta’ tip ta’ operazzjonijiet. Għall-inġenji tal-ajru mingħajr bdot abbord li jkunu prodotti tal-massa u li huma ta’ riskju baxx, qed jiġi propost li jintużaw mekkaniżmi eżistenti ta’ sorveljanza tas-suq, kif irregolat mir-Regolament Nru 765/2008 u mid-Deċiżjoni 768/2008, li huma maħsuba speċifikament għall-produzzjoni u għall-kummerċjalizzazzjoni ta’ dan it-tip ta’ prodotti. Madankollu, anke f’dan il-każ, l-awtoritajiet tal-avjazzjoni jibqgħu involuti indirettament, peress li l-limitazzjonijiet tal-kapaċità operazzjonali li jiġu imposti (eż. li l-inġenji tal-ajru mingħajr bdot abbord ma għandhomx jittajru ogħla minn, pereżempju, 50 m sabiex ir-riskji jinżammu baxxi) jkollhom joriġinaw direttament mir-rekwiżiti tradizzjonali tal-avjazzjoni. Filwaqt li l-Aġenzija ma tkunx responsabbli għas-sorveljanza tal-mekkaniżmi ta’ sorveljanza tas-suq, il-Kummissjoni hija dejjem intitolata li tivverifika jekk l-Istati Membri jissodisfawx ir-responsabbiltajiet tagħhom. Barra minn hekk, il-mekkaniżmu ta’ sorveljanza tas-suq jiddependi fuq ilmenti ġustifikati miċ-ċittadini jew mill-impriżi biex jiġu identifikati prodotti li ma jkunux konformi. Imbagħad is-sejbiet ta’ nuqqas ta’ konformità fi Stat Membru wieħed partikolari jiġu kkomunikati fis-suq komuni kollu. Artikoli 48 sa 50: L-Artikolu 9 tar-Regolament (KE) Nru 216/2008 ġie strutturat mill-ġdid fl-Artikoli 48 sa 50. Ir-rekwiżit ta’ awtorizzazzjoni issa huwa limitat għal operaturi minn pajjiżi terzi li huma involuti fit-trasport kummerċjali bl-ajru. Kategoriji oħra ta’ operazzjonijiet ta’ pajjiżi terzi li jridu jkunu soġġetti għal rekwiżit ta’ awtorizzazzjoni jew ta’ dikjarazzjoni jridu jiġu definiti fl-atti delegati abbażi ta’ valutazzjoni tar-riskji. F’konformità mal-prattika attwali, ġie ċċarat ukoll li r-rekwiżit ta’ awtorizzazzjoni għal operatur minn pajjiż terz ma japplikax għal titjiriet li jgħaddu minn fuq iż-żona. Kapitolu IV – “Sistema Konġunta ta’ Sorveljanza u ta’ Infurzar”: Artikolu 51: Id-dispożizzjonijiet kollha tar-Regolament attwali (KE) Nru 216/2008 li jikkonċernaw il-kompiti ta’ ċertifikazzjoni, ta’ sorveljanza u ta’ infurzar tal-awtoritajiet nazzjonali kompetenti u tal-Aġenzija ġew ikkonċentrati f’dan l-Artikolu. Barra minn hekk, qed tiġi proposta bażi ġuridika ċara sabiex il-Kummissjoni jkollha s-setgħa li, permezz ta’ atti delegati, tadotta ir-rekwiżiti fir-rigward ta’ sistemi ta’ ġestjoni tal-awtoritajiet, il-kwalifika tal-ispetturi, il-kundizzjonijiet biex isiru l-ispezzjonijiet u attivitajiet oħra ta’ sorveljanza, l-ispezzjonijiet tar-rampa, u l-projbizzjoni tal-inġenji tal-ajru mit-titjir f’każ ta’ nuqqas ta’ konformità. Artikoli 52 sa 54: Ġie miżjud sett ta’ dispożizzjonijiet ġodda meta mqabbel mar-Regolament (KE) Nru 216/2008, li jikkonċerna l-kooperazzjoni bejn l-awtoritajiet kompetenti tal-Istati Membri, il-Kummissjoni u l-Aġenzija tas-Sikurezza tal-Avjazzjoni tal-Unjoni Ewropea fir-rigward taċ-ċertifikazzjoni, tas-sorveljanza u tal-infurzar. Ġie introdott mekkaniżmu għall-akkomunament u għall-kondiviżjoni ta’ spetturi tal-avjazzjoni u ta’ esperti oħra, flimkien ma’ mekkaniżmu ta’ finanzjament dedikat biex jgħin lill-Istati Membri fis-sorveljanza kooperattiva. Barra minn hekk, il-possibbiltà ta’ trasferiment tar-responsabbiltajiet mill-Istati Membri għall-Aġenzija (li llum teżisti għal faċilitajiet ta’ produzzjoni u għal apparat ta’ taħriġ ta’ simulazzjoni tat-titjir) ġiet estiża għat-tipi kollha ta’ attivitajiet. Bl-istess mod ġie introdott qafas għat-trasferimenti tar-responsabbiltajiet bejn l-Istati Membri. L-Artikolu 54 jintroduċi l-possibbiltà għal organizzazzjonijiet li joperaw fuq livell multinazzjonali li jagħżlu lill-Aġenzija bħala l-awtorità kompetenti tagħhom. Il-biċċa l-kbira tal-miżuri proposti skont dawn l-Artikoli huma ta’ natura volontarja. Artikolu 55: Qed tiġi proposta dispożizzjoni ġdida għall-mitigazzjoni ta’ nuqqasijiet sistemiċi possibbli fis-sorveljanza tas-sikurezza li jiġu identifikati fil-livell tal-Istati Membri. Dan il-mekkaniżmu ta’ sorveljanza ta’ emerġenza jrid jintuża bħala miżura tal-aħħar nett u ta’ natura temporanja u qed jiġi propost li jkun jista’ jiġi attivat/diżattivat permezz ta’ Deċiżjoni meħuda mill-Kummissjoni abbażi ta’ kriterji ċari stabbiliti fil-liġi. Artikolu 56: Ġew miżjuda dikjarazzjonijiet fil-kamp ta’ applikazzjoni ta’ din id-dispożizzjoni. Artikolu 57: F’dan l-Artikolu ġiet miżjuda l-possibbiltà li jiġu aċċettati ċertifikati barranin u dokumentazzjoni simili abbażi ta’ kundizzjonijiet speċifikati fl-atti delegati. Qed jiġi propost ukoll li jiġu mħassra d-dispożizzjonijiet tar-Regolament (KE) Nru 216/2008 attwali dwar ftehimiet bilaterali nazzjonali tas-sikurezza tal-avjazzjoni. Artikolu 58: Id-dispożizzjonijiet dwar l-akkreditazzjoni ta’ entitajiet kwalifikati ġew iċċarati. Qed jiġi propost li l-entitajiet kwalifikati jistgħu jingħataw privileġġ li joħorġu, jirrevokaw u jissospendu ċ-ċertifikati f’isem l-Aġenzija jew l-awtorità nazzjonali kompetenti. Ġie introdott il-prinċipju tar-rikonoxximent tal-akkreditazzjonijiet ta’ entitajiet kwalifikati. Dan huwa mingħajr preġudizzju għad-drittijiet tal-Istati Membri li jiddeċiedu lil liema entità kwalifikata jixtiequ jallokaw il-kompiti ta’ ċertifikazzjoni u ta’ sorveljanza. Qed jiġi propost ukoll li l-Istati Membri jkunu jistgħu jakkreditaw entità kwalifikata b’mod konġunt. Artikoli 59 u 60: L-Artikolu 14 tar-Regolament (KE) Nru 216/2008 ġie maqsum f’żewġ Artikoli separati. L-Artikolu 59 huwa dwar miżuri ta’ natura urġenti, filwaqt li l-Artikolu 60 huwa dwar miżuri ta’ flessibbiltà. F’konformità mal-approċċ abbażi tar-riskji, qed jiġi propost li l-Aġenzija u l-Kummissjoni jivvalutaw biss dawk il-miżuri li jdumu għal iżjed minn staġun ta’ skedar wieħed tal-linji tal-ajru (tmien xhur).

Artikoli 61 sa 63: Dawn l-Artikoli huma dwar informazzjoni, inkluż dejta, rilevanti għall-implimentazzjoni tar-Regolament ġdid propost. L-elementi l-ġodda jikkonċernaw ir-rwol tal-Aġenzija fil-koordinazzjoni tal-ġbir, tal-iskambju u tal-analiżi ta’ informazzjoni fil-livell tal-Unjoni. Id-dispożizzjonijiet dwar il-protezzjoni tal-informazzjoni u tas-sorsi ta’ informazzjoni ġew allinjati mar-Regolament (UE) Nru 376/2014 dwar ir-rappurtar tal-okkorrenzi. Inħolqot bażi ġuridika għal repożitorju ġdid ta’ informazzjoni rilevanti għall-attivitajiet ta’ ċertifikazzjoni, ta’ sorveljanza u ta’ infurzar, li jrid jiġi ġestit mill-Aġenzija. Qed jiġi propost li dan ir-repożitorju jintuża wkoll mill-Istati Membri għall-fini ta’ skambju ta’ informazzjoni dwar il-istat mediku tal-bdoti. Kapitolu V – “L-Aġenzija tas-Sikurezza tal-Avjazzjoni tal-Unjoni Ewropea”: Artikoli 64 sa 65: Ġew miżjuda tliet funzjonijiet ġodda tal-Aġenzija fl-Artikolu 64 (l-assistenza lill-awtoritajiet nazzjonali kompetenti, l-appoġġ lill-Kummissjoni fl-implimentazzjoni ta’ skemi ta’ prestazzjoni fl-avjazzjoni, u l-kooperazzjoni ma’ korpi oħra tal-Unjoni, bħall-Aġenzija Ewropea għas-Sustanzi Kimiċi jew l-Aġenzija Ewropea għad-Difiża fi kwistjonijiet tekniċi relatati mal-avjazzjoni ċivili). L-Artikolu 18 u 19 tar-Regolament (KE) Nru 216/2008 dwar il-miżuri tal-Aġenzija ġew magħquda flimkien fl-Artikolu 65. Artikoli 66 sa 67: Dawn l-Artikoli ġew allinjati mat-tibdil li sar fit-Taqsimiet I u II tal-Kapitolu III tar-Regolament propost. Ir-responsabbiltà tal-Aġenzija li tapprova organizzazzjonijiet mhux stabbiliti fl-Unjoni ġiet limitata għal organizzazzjonijiet li jinsabu ’l barra mit-territorju li għalih Stat Membru huwa responsabbli skont il-Konvenzjoni ta’ Chicago. Din tiċċara l-kwistjoni tal-awtorità kompetenti għall-approvazzjoni ta’ organizzazzjonijiet li jkunu jinsabu f’pajjiżi u f’territorji extra-Ewropej tal-Istati Membri. Abbażi tal-esperjenza miksuba, sar tibdil ukoll fir-rigward tar-responsabbiltà tal-Aġenzija li tapprova apparat ta’ taħriġ ta’ simulazzjoni tat-titjir. L-Artikolu 22 tar-Regolament (KE) Nru 216/2008: Id-dispożizzjonijiet tiegħu dwar il-limitazzjonijiet fil-ħinijiet tat-titjir ġew miżjuda mal-Artikoli 28(1)(f) u 65(7), filwaqt li d-dispożizzjonijiet tiegħu dwar il-miżuri li jridu jittieħdu mill-Aġenzija f’każ ta’ urġenza tmexxew fl-Artikolu 65(6). Artikolu 68: Il-bidliet huma bbażati l-iktar fuq il-kompromess li ntlaħaq fil-Kunsill dwar l-inizjattiva SES II+. B’mod partikolari l-kunċett ta’ dikjarazzjonijiet ta’ konformità huwa rifless f’dan l-Artikolu. Għal raġunijiet ta’ ċarezza, dan l-Artikolu jipproponi struttura ġdida, li fiha l-paragrafu 1 ikun dwar l-organizzazzjonijiet u l-paragrafu 2 jkun dwar is-sistemi u l-kostitwenti. Fir-rigward tas-sistemi u tal-kostitwenti, il-kompetenza tal-Aġenzija hija kondizzjonali – l-Aġenzija tkun responsabbli għaċ-ċertifikazzjoni tas-sistemi u tal-kostitwenti biss jekk l-atti delegati adottati mill-Kummissjoni jipprevedu dan. Artikolu 69: Ir-responsabbiltà tal-Aġenzija li tapprova organizzazzjonijiet mhux stabbiliti fl-Unjoni ġiet limitata għal organizzazzjonijiet li jinsabu ’l barra mit-territorju li għalih Stat Membru huwa responsabbli skont il-Konvenzjoni ta’ Chicago. Din tiċċara l-kwistjoni tal-awtorità kompetenti għall-approvazzjoni ta’ organizzazzjonijiet li jkunu jinsabu f’pajjiżi u f’territorji extra-Ewropej tal-Istati Membri. Artikolu 70: Meta mqabbel mad-dispożizzjoni korrispondenti tar-Regolament (KE) Nru 216/2008, żdied paragrafu ġdid li jikkonċerna l-assistenza li l-Aġenzija tipprovdi lill-Kummissjoni fl-implimentazzjoni tar-Regolament (KE) Nru 2111/2005. Artikolu 71: Din id-dispożizzjoni tikkorrispondi mal-Artikolu 55 tar-Regolament (KE) Nru 216/2008. Il-lingwaġġ ta’ dan l-Artikolu ġie aġġornat biex jirrifletti l-iktar approċċ reċenti tal-Kummissjoni għal investigazzjonijiet imwettqa mill-istituzzjonijiet u mill-korpi tal-Unjoni fit-territorji tal-Istati Membri. B’mod partikolari ġie ċċarat iktar li s-setgħat investigattivi tal-Aġenzija jridu jiġu eżerċitati f’konformità mad-dispożizzjonijiet applikabbli tal-liġi nazzjonali tal-Istat Membru li fih isseħħ l-investigazzjoni. Artikolu 72: L-Artikolu ġie adattat abbażi tal-esperjenza mill-implimentazzjoni sa issa. B’mod partikolari, ġie ċċarat li bħala prinċipju l-multi jridu jiġu imposti biss jekk miżuri oħra ta’ infurzar ma jkunux adegwati jew ikunu sproporzjonati. Artikolu 73: L-Artikolu 24 u l-Artikolu 54 tar-Regolament (KE) Nru 216/2008 ġew magħquda flimkien f’dan l-artikolu. Il-lingwaġġ ta’ dan l-Artikolu ġie aġġornat biex jirrifletti l-iżjed approċċ reċenti tal-Kummissjoni għal investigazzjonijiet imwettqa mill-istituzzjonijiet u mill-korpi tal-UE fit-territorji tal-Istati Membri. B’mod partikolari ġie ċċarat iktar li s-setgħat investigattivi tal-Aġenzija jridu jiġu eżerċitati f’konformità mad-dispożizzjonijiet applikabbli tal-liġi nazzjonali tal-Istat Membru li fih isseħħ l-investigazzjoni. Żdiedet ukoll dispożizzjoni li tobbliga lill-Aġenzija tinkludi fir-Rieżami Annwali tagħha dwar is-Sikurezza sommarju ta’ informazzjoni dwar l-applikazzjoni minn kull Stat Membru tad-dispożizzjonijiet tar-Regolament il-ġdid u tar-regoli dettaljati li ġew adottati abbażi tiegħu. Artikolu 74: L-Artikolu eżistenti ġie estiż billi jobbliga l-Aġenzija biex tassisti lill-Kummissjoni fl-identifikazzjoni ta’ temi ewlenin ta’ riċerka relatati mal-oqsma koperti mir-Regolament. Barra minn hekk, l-Aġenzija tingħata rwol ta’ appoġġ fit-tħejjija u fl-implimentazzjoni ta’ programmi ta’ riċerka tal-Unjoni. L-Artikolu jagħti wkoll lill-Aġenzija l-possibbiltà li tipparteċipa fi proġetti ta’ riċerka fil-qasam tal-għarfien espert tagħha abbażi ta’ għotjiet ad hoc skont il-Programm Qafas tal-Unjoni għar-riċerka u l-innovazzjoni jew minn programmi oħra ta’ finanzjament. Artikolu 75: Żdied Artikolu ġdid dwar il-protezzjoni ambjentali fl-avjazzjoni ċivili. Filwaqt li ma jestendix il-kamp ta’ applikazzjoni attwali tal-azzjoni tal-Unjoni, dan l-Artikolu jiffoka fuq interdipendenzi li jaf jeżistu bejn il-miżuri ambjentali (eż. il-projbizzjoni ta’ ċerti sustanzi kimiċi) u oqsma tekniċi oħra ta’ regolamentazzjoni tal-avjazzjoni. Jagħti wkoll il-mandat lill-Aġenzija sabiex tassisti lill-Kummissjoni fid-definizzjoni u fil-koordinazzjoni ta’ politiki dwar il-protezzjoni ambjentali fl-avjazzjoni, u joħloq bażi ġuridika għal analiżi li trid tiġi ppubblikata mill-Aġenzija kull tliet snin. Artikolu 76: Żdied Artikolu ġdid dwar l-aspetti tekniċi tas-sigurtà tal-avjazzjoni li huma marbuta direttament mas-sikurezza. L-ewwel nett l-Artikolu huwa dwar interdipendenzi li jaf jeżistu bejn il-miżuri tas-sigurtà tal-avjazzjoni (eż. sistemi ta’ imblukkar tal-bieb tal-kabina tal-bdot) u s-sikurezza tal-avjazzjoni. L-Artikolu jiftaħ ukoll il-possibbiltà li l-Kummissjoni li toqgħod fuq l-għarfien espert tal-Aġenzija fl-implimentazzjoni tar-Regolament (KE) Nru 300/2008. Fl-aħħar nett, l-Artikolu jipproponi t-twaqqif ta’ proċess li jippermetti lill-Aġenzija tieħu miżuri li huma fl-ambitu tal-kompetenza tagħha, bħal direttivi dwar l-ajrunavigabbiltà jew bullettini ta’ informazzjoni dwar is-sikurezza, għall-protezzjoni tal-avjazzjoni ċivili minn atti ta’ interferenza illegali. Qed jiġi propost li l-Aġenzija tieħu dawn il-miżuri bi ftehim mal-Kummissjoni u wara konsultazzjoni mal-Istati Membri. Qabel ma tagħti l-approvazzjoni tagħha għall-miżura prevista mill-Aġenzija, il-Kummissjoni tista’ titlob għall-opinjoni tal-kumitat dwar is-sigurtà tal-avjazzjoni stabbilit skont ir-Regolament (KE) Nru 300/2008. Artikolu 77: Id-dispożizzjonijiet il-ġodda fil-paragrafu 4 ta’ dan l-Artikolu jipproponu li jiġi stabbilit repożitorju ta’ informazzjoni dwar id-differenzi bejn l-istandards u l-prattiki rakkomandati tal-ICAO minn banda, u d-dispożizzjonijiet ta’ dan ir-Regolament propost u tal-atti delegati u ta’ implimentazzjoni tiegħu li jridu jiġu adottati abbażi tiegħu mill-banda l-oħra. Fil-paragrafu 5 ġiet proposta dispożizzjoni dwar il-kollaborazzjoni tal-Kummissjoni, tal-Aġenzija u tal-awtoritajiet nazzjonali kompetenti permezz ta’ netwerk ta’ esperti. Fl-aħħar nett, il-paragrafu 6 jiċċara l-possibbiltà li l-Aġenzija tkun involuta f’kooperazzjoni teknika ma’ pajjiżi terzi u tagħtihom assistenza abbażi ta’ għotjiet ad hoc. Artikoli 78 sa 80: Ġew proposti dawn it-tliet Artikoli ġodda dwar ir-rwol tal-Aġenzija fil-ġestjoni tal-kriżijiet, il-provvista ta’ taħriġ fl-avjazzjoni u l-implimentazzjoni tal-Ajru Uniku Ewropew. Artikoli: 81 sa 103: Il-bidliet proposti mqabbla mar-Regolament (KE) Nru 216/2008 jirriflettu l-esperjenza sa issa u l-klawżoli standard għall-Aġenziji tal-Unjoni introdotti abbażi tal-“Approċċ Komuni dwar l-aġenziji deċentralizzati” tal-2012. B’mod partikolari, qed jiġi propost il-ħolqien ta’ Bord Eżekuttiv sabiex jassisti lill-Bord ta’ Ġestjoni tal-Aġenzija. It-twaqqif ta’ uffiċċji lokali sar jiddependi fuq l-approvazzjoni tal-Kummissjoni, tal-Bord ta’ Ġestjoni u tal-Istat Membru kkonċernat. Ir-regoli għall-Bord tal-Appell ġew iċċarati. Artikoli 104 sa 105: Ġew reveduti d-dispożizzjonijiet dwar il-metodi ta’ ħidma tal-Aġenzija filwaqt li tqieset il-prattika eżistenti. Artikoli 106 sa 108: Il-bidliet proposti mqabbla mar-Regolament (KE) Nru 216/2008 jirriflettu l-esperjenza sa issa u l-klawżoli standard għall-Aġenziji tal-Unjoni introdotti abbażi tal-“Approċċ Komuni dwar l-aġenziji deċentralizzati” tal-2012 kif ukoll ir-Regolament ta’ Delega tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill. Barra minn hekk, ġew issimplifikati d-dispożizzjonijiet dwar it-traduzzjoni tad-dokumenti mill-Aġenzija (it-traduzzjoni se ssir filwaqt li titqies ir-rilevanza tad-dokument għas-sikurezza). Artikoli 109 sa 114: Il-bidliet proposti meta mqabbla mar-Regolament (KE) Nru 216/2008 jirriflettu l-esperjenza sa issa u l-klawżoli standard għall-Aġenziji tal-Unjoni introdotti abbażi tal-“Approċċ Komuni dwar l-aġenziji deċentralizzati” tal-2012 kif ukoll ir-Regolament Delegat tal-Kummissjoni (UE) Nru 1271/2013. Barra minn hekk, skont l-Artikolu 109(1), qed jiġi propost li l-Aġenzija tiġi awtorizzata tirċievi għotjiet ad hoc billi jiġu introdotti għotjiet bħala sors addizzjonali ta’ introjtu għall-Aġenzija. L-imposti tan-navigazzjoni tal-ajru għal kompiti ta’ awtorità relatati mal-ATM/mal-ANS ġew identifikati bħala sors ieħor ta’ introjtu. Dawk iż-żewġ sorsi addizzjonali ta’ finanzjament kif ukoll il-possibbiltà li jiġu aġġustati l-livelli ta’ persunal li jiġu ffinanzjati minn tariffi u imposti skont id-domanda tas-suq kienu wkoll elementi ssuġġeriti mill-Parlament Ewropew fil-kuntest tad-diskussjoni dwar l-inizjattiva SES II+ tal-Kummissjoni. L-Artikolu 109(5) jistabbilixxi li l-Aġenzija għandu jkollha ppjanar tal-persunal u ġestjoni tar-riżorsi relatati mat-tariffi u mal-imposti li jippermettulha twieġeb malajr għal varjazzjonijiet fl-introjtu minn tariffi u imposti. Dan għandu jinqara b’rabta mal-Artikolu 109(6) li jistabbilixxi l-abbozz tal-pjan ta’ stabbiliment fir-rigward tal-persunal tal-Aġenzija li jiġi ffinanzjat mill-baġit relatat mat-tariffi u mal-imposti proposti mill-Aġenzija abbażi tal-ammont ta’ ħidma u ta’ indikaturi tal-effiċjenza, jirrifletti r-riżorsi meħtieġa għaċ-ċertifikazzjoni u għal servizzi oħra b’mod effiċjenti u fil-pront, u b’hekk jikkontribwixxi għall-kompetittività tas-settur tal-avjazzjoni Ewropea. Dan l-approċċ għandu japplika wkoll għal trasferimenti possibbli ta’ responsabbiltajiet mill-Istati Membri għall-Aġenzija kif propost skont l-Artikoli 53 sa 55. Fl-aħħar nett, ir-riżorsi meħtieġa biex tiġi ssodisfata d-domanda tas-suq għandhom jiġu kkunsidrati fit-tħejjija tal-abbozz tal-baġit ġenerali.

Artikolu 115: L-Artikolu ġie modifikat biex jiddeskrivi b’mod iżjed ċar liema attivitajiet iridu jiġu ffinanzjati minn tariffi u imposti. Barra minn hekk, l-Artikolu jiċċara li t-tariffi u l-imposti jridu jiġu adattati meta jkun hemm riżultati baġitarji pożittivi jew negattivi li jkunu sinifikanti u jsiru rikorrenti. Kapitolu VI – “Dispożizzjonijiet Finali”: Artikoli 116 sa 117: Dawn id-dispożizzjonijiet jikkonċernaw l-għoti ta’ setgħat lill-Kummissjoni sabiex tadotta l-atti delegati u ta’ implimentazzjoni meħtieġa skont ir-Regolament il-ġdid u jistabbilixxu l-kundizzjonijiet sabiex titwettaq din id-delega. Artikolu 118: L-Artikolu ġie modifikat sabiex jiċċara l-parteċipazzjoni ta’ pajjiżi terzi Ewropej fil-ħidma tal-Aġenzija kif ukoll ir-rwol tal-Aġenzija biex jiġu stabbiliti arranġamenti ta’ ħidma ma’ dawn il-pajjiżi. Artikolu 119: Dan huwa Artikolu ġdid li joriġina mill-“Approċċ Komuni dwar l-aġenziji deċentralizzati” tal-2012 li jistabbilixxi r-rekwiżit għal Ftehim dwar il-Kwartieri Ġenerali bejn l-Aġenzija u l-Istat Membru ospitanti. Artikolu 120: Dan l-Artikolu jirreferi għall-penali stabbiliti mill-Istati Membri għall-ksur ta’ regoli u jikkorrispondi mal-Artikolu 68 tar-Regolament (KE) Nru 216/2008. Artikolu 121: Dan l-Artikolu jistabbilixxi r-regoli applikabbli dwar l-ipproċessar ta’ dejta personali. Artikolu 122: Dan l-artikolu jħassar ir-Regolament (KE) Nru 216/2008 attwali. Artikolu 123: Dan l-Artikolu jintroduċi emendi għar-Regolament (KE) Nru 1008/2008 li huma neċessarji biex jkunu permessi t-trasferimenti ta’ kompetenzi għal Ċertifikati tal-Operaturi tal-Ajru (AOC) bejn Stat Membru u l-Aġenzija, kif ukoll bejn l-Istati Membri. Barra minn hekk, qed jiġi propost li jitneħħa r-rekwiżit ta’ approvazzjoni bil-quddiem għal arranġamenti ta’ kiri bl-ekwipaġġ li ma jinvolvux operatur minn pajjiż terz. Fl-aħħar nett, l-emenda tiċċara li inġenju tal-ajru li jintuża minn trasportatur tal-ajru tal-Unjoni jista’ jkun irreġistrat ukoll f’pajjiż terz f’każ ta’ kiri mingħajr l-ekwipaġġ. Artikolu 124: Dan l-Artikolu jintroduċi emendi għar-regoli tal-Unjoni dwar l-investigazzjonijiet ta’ aċċidenti stipulati fir-Regolament (UE) Nru 996/2010, sabiex jiġi evitat li l-korpi kompetenti jkollhom jagħtu bidu għal investigazzjoni kompleta ta’ aċċidenti li jkunu seħħew bejn inġenji tal-ajru żgħar mingħajr bdot abbord, li ma jkollhomx implikazzjonijiet fuq is-sistema inġenerali. Artikolu 125: Dan l-Artikolu jemenda r-regoli tal-Unjoni dwar ir-rappurtar tal-okkorrenzi kif stipulat fir-Regolament (UE) Nru 376/2014 sabiex jiġi evitat li l-okkorrenzi b’inġenji tal-ajru żgħar mingħajr bdot abbord jkollhom impatt negliġibbli fuq is-sikurezza tas-sistema tal-avjazzjoni li toħloq konġestjoni tal-linji tar-rappurtar tal-okkorrenzi. Artikolu 126: Dan l-Artikolu jipprevedi arranġamenti tranżizzjonali fir-rigward tad-definizzjonijiet li jkunu qegħdin jitneħħew mir-Regolament li qiegħed jiġi propost issa jew li qegħdin jiġu modifikati, iżda li xorta għadhom riflessi fir-Regolamenti ta’ implimentazzjoni adottati abbażi tar-Regolament (KE) Nru 216/2008. Anness I: Qed jiġi propost li fil-kamp ta’ applikazzjoni tal-Anness jiżdiedu l-inġenji tal-ajru elettriċi (bidla fis-sistema ta’ propulsjoni u żieda ta’ batteriji jżidu il-massa tal-inġenji tal-ajru għal tip ekwivalenti ta’ inġenji tal-ajru). Qed jiġi propost ukoll li l-balunbaraxxijiet iż-żgħar, b’post għal persuna waħda, jiġu esklużi mill-kamp ta’ applikazzjoni tar-Regolament ġdid u li jiġu aġġustati l-limiti tal-piż għall-gliders. L-inġenji tal-ajru mingħajr bdot abbord tmexxew fl-Anness IX. Anness II: Il-bidla ewlenija meta mqabbel mar-Regolament (KE) Nru 216/2008 jikkonċerna l-kjarifika li l-aspetti dwar iċ-ċibersigurtà jridu jitqiesu fid-disinn tal-inġenji tal-ajru (1.3.5). Barra minn hekk, ġiet riflessa l-esperjenza miksuba permezz tal-implimentazzjoni prattika ta’ dak ir-Regolament u qed jiddaħħal il-kunċett ta’ tagħmir mhux installat (inklużi r-rekwiżiti essenzjali għal tagħmir mhux installat). Anness III: Żdied Anness ġdid bir-rekwiżiti essenzjali għall-kompatibbiltà ambjentali fir-rigward tal-prodotti, kif previst fl-Artikolu 9. Anness IV: Il-bidla ewlenija tikkonċerna l-introduzzjoni ta’ rekwiżiti essenzjali addizzjonali għall-ekwipaġġ tal-kabina. Barra minn hekk, ġiet riflessa l-esperjenza miksuba permezz tal-implimentazzjoni prattika tar-Regolament (KE) Nru 216/2008. Anness V: L-aspetti ta’ kompatibbiltà ambjentali ġew inklużi fit-Taqsima 6. Ir-rekwiżiti essenzjali għall-ekwipaġġ tal-kabina inkluż fir-Regolament (KE) Nru 216/2008 tħassru, peress li issa huma indirizzati b’mod komprensiv fl-Anness IV tar-Regolament il-ġdid. It-Taqsima 8 dwar ir-rekwiżiti essenzjali addizzjonali għal ċerti kategoriji iżjed kumplessi ta’ operazzjonijiet, ġiet allinjata mal-lingwaġġ li ntuża fl-Artikolu 27 tar-Regolament il-ġdid. L-aspetti ta’ ċibersigurtà ġew miżjuda fit-Taqsima 8.4. Fl-aħħar nett, ġiet riflessa l-esperjenza miksuba permezz tal-implimentazzjoni prattika tar-Regolament (KE) Nru 216/2008. Anness VI: Żdiedet kjarifika li tikkonċerna l-kundizzjonijiet li skonthom organizzazzjoni li tinħoloq bl-għan li tippromwovi sport ajrunawtiku jew l-avjazzjoni rikreattiva jkunu jistgħu jiġu akkreditati bħala entità kwalifikata. Dawn il-kundizzjonijiet jikkonċernaw il-ġestjoni u l-prevenzjoni tal-kunflitt ta’ interess. Anness VII: Żdiedu rekwiżiti essenzjali għas-servizzi ta’ groundhandling (it-Taqsima 4). Barra minn hekk, ġiet riflessa l-esperjenza miksuba permezz tal-implimentazzjoni prattika tar-Regolament (KE) Nru 216/2008. Anness VIII: L-aspetti ta’ ċibersigurtà ġew miżjuda fir-rekwiżiti essenzjali dwar l-informazzjoni u d-dejta ajrunawtiċi (Punt 2.1.3) u l-integrità tas-sistema u tal-kostitwenti (Punt 3.3). Barra minn hekk, il-bidliet jirriflettu l-kompromess li ntlaħaq fil-Kunsill dwar l-inizjattiva SES II+ proposta iktar kmieni mill-Kummissjoni.

Anness IX: Dan l-Anness, imsemmi fl-Artikoli 45, 46 u 47, fih ir-rekwiżiti essenzjali li jkopru l-inġenji tal-ajru mingħajr bdot abbord fir-rigward tal-ajrunavigabbiltà, tal-operazzjonijiet u tal-impriżi involuti. Ir-rekwiżiti essenzjali jipprovdu wkoll il-bażi għall-iżvilupp ta’ regoli iktar dettaljati li jikkostitwixxu l-“leġiżlazzjoni Komunitarja ta’ armonizzazzjoni” skont it-tifsira tar-Regolament (KE) Nru 765/2008. Anness X: It-tabella b’kontroreferenza tinkludi korrelazzjoni bejn id-dispożizzjonijiet tar-Regolament (KE) Nru 216/2008 u d-dispożizzjonijiet li jinsabu f’din il-proposta għal Regolament ġdid. 2015/0277 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jħassar ir-Regolament (KE) Nru 216/2008 tal-Parlament Ewropew u tal-Kunsill (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2) tiegħu, Wara li kkunsidraw il-proposta tal-Kummissjoni Ewropea, Wara li l-abbozz tal-att leġiżlattiv intbagħat lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew, Wara li kkunsidraw l-opinjoni tal-Kumitat tar-Reġjuni, Filwaqt li jaġixxu skont il-proċedura leġiżlattiva ordinarja, Billi: (1)Għandu jiġi żgurat livell għoli u uniformi ta’ sikurezza tal-avjazzjoni ċivili u ta’ protezzjoni ambjentali f’kull waqt permezz tal-adozzjoni ta’ regoli komuni dwar is-sikurezza u permezz ta’ miżuri li jiżguraw li kwalunkwe merkanzija, persuna u organizzazzjoni involuti fl-attività tal-avjazzjoni ċivili fl-Unjoni jikkonformaw ma’ dawn ir-regoli u ma’ dawk adottati għall-protezzjoni tal-ambjent. (2)Barra minn hekk, l-inġenji tal-ajru ta’ pajjiżi terzi li tħaddmu fit-territorju, fi ħdanu jew ’il barra minnu, li fih japplikaw id-dispożizzjonijiet rilevanti tat-Trattat dwar l-Unjoni Ewropea (“TUE”) u t-Trattat dwar il-Funzjonament tal-Unjoni Ewropea (“TFUE”) (it-“Trattati”), għandhom ikunu soġġetti għal sorveljanza xierqa fil-livell tal-Unjoni fi ħdan il-limiti stabbiliti mill-Konvenzjoni dwar l-Avjazzjoni Ċivili Internazzjonali, iffirmata f’Chicago fis-7 ta’ Diċembru 1944 (il-“Konvenzjoni ta’ Chicago”), li għaliha l-Istati Membri kollha huma partijiet. (3)Ma jkunx xieraq li l-inġenji tal-ajru kollha jiġu soġġetti għal regoli komuni. B’mod partikolari, fid-dawl tar-riskju limitat tagħhom għas-sikurezza tal-avjazzjoni ċivili, l-inġenji tal-ajru li huma ta’ disinn sempliċi jew li jitħaddmu prinċipalment fuq bażi lokali u dawk li huma mibnija mid-dilettanti jew li huma partikolarment rari jew li jeżisti biss numru żgħir minnhom, għandhom jibqgħu taħt il-kontroll regolatorju tal-Istati Membri, mingħajr ebda obbligu skont dan ir-Regolament fuq Stati Membri oħra biex jirrikonoxxu dawn l-arranġamenti nazzjonali. (4)Madankollu, għandha tiġi pprovduta l-possibbiltà li jiġu applikati ċerti dispożizzjonijiet skont dan ir-Regolament għal ċerti tipi ta’ inġenji tal-ajru li huma esklużi mid-dispożizzjonijiet ta’ dan ir-Regolament, b’mod speċjali dawk li huma prodotti b’mod industrijali u li jista’ jkollhom benefiċċji miċ-ċirkolazzjoni ħielsa fl-Unjoni. Għalhekk, l-organizzazzjonijiet involuti fid-disinn ta’ inġenji tal-ajru bħal dawn għandhom jitħallew jitolbu lill-Kummissjoni biex tiddeċiedi li r-rekwiżiti tal-Unjoni fir-rigward tad-disinn, tal-manifattura u tal-manutenzjoni tal-inġenji tal-ajru japplikaw għal tipi ġodda ta’ inġenji tal-ajru li jridu jitqiegħdu fis-suq minn organizzazzjonijiet bħal dawn. (5)Ma jkunx xieraq li l-ajrudromi kollha jkunu soġġetti għal regoli komuni. Ajrudromi li mhumiex miftuħa għall-użu pubbliku u ajrudromi li jintużaw prinċipalment għal titjir rikreattiv jew li jaqdu t-trasport kummerċjali bl-ajru għajr f’konformità mal-proċeduri ta’ titjir bl-istrumenti u b’runways pavimentati ta’ inqas minn 800 metru, għandhom jibqgħu taħt il-kontroll regolatorju tal-Istati Membri, mingħajr ebda obbligu skont dan ir-Regolament fuq Stati Membri oħra li jirrikonoxxu dawn l-arranġamenti nazzjonali.

(6)L-Istati Membri għandhom jitħallew jeżentaw mid-dispożizzjonijiet ta’ dan ir-Regolament l-ajrudromi b’volum baxx ta’ traffiku, diment li jkun hemm awtorizzazzjoni bil-quddiem mill-Kummissjoni, u diment li madankollu l-ajrudromi kkonċernati jilħqu l-għanijiet komuni minimi tas-sikurezza stabbiliti fir-rekwiżiti essenzjali rilevanti. Meta Stat Membru jagħti eżenzjonijiet bħal dawn, dawk l-eżenzjonijiet għandhom japplikaw ukoll għat-tagħmir li jintuża fl-ajrudrom ikkonċernat u għall-fornituri tas-servizzi ta’ groundhandling u tal-ġestjoni tar-rampa li joperaw fl-ajrudromi eżentati. L-eżenzjonijiet li ngħataw mill-Istati Membri lill-ajrudromi qabel id-dħul fis-seħħ ta’ dan ir-Regolament għandhom jibqgħu validi, filwaqt li għandu jiġi żgurat li l-informazzjoni dwar dawn l-eżenzjonijiet tkun disponibbli għall-pubbliku. (7)B’mod partikolari bl-għan li jiksbu s-sikurezza, l-interoperabbiltà jew it-titjib fl-effiċjenza, l-Istati Membri jistgħu jqisu li jkun preferibbli li japplikaw id-dispożizzjonijiet ta’ dan ir-Regolament, minflok il-liġi nazzjonali tagħhom, għall-inġenji tal-ajru tal-istat, għall-ġestjoni tat-traffiku tal-ajru (“ATM”) u għas-servizzi tan-navigazzjoni tal-ajru (“ANS”) ipprovduti mill-militar. Għandhom jitħallew jagħmlu dan. Il-Kummissjoni għandha tingħata s-setgħat ta’ implimentazzjoni neċessarji sabiex tiddeċiedi dwar talbiet bħal dawn. L-Istati Membri li jagħmlu użu minn din il-possibbiltà għandhom jikkooperaw mal-Aġenzija tas-Sikurezza tal-Avjazzjoni tal-Unjoni Ewropea (minn hawn ’il quddiem “l-Aġenzija”), b’mod partikolari billi jipprovdu l-informazzjoni kollha neċessarja sabiex jiġi kkonfermat li l-inġenji tal-ajru u l-attivitajiet ikkonċernati jikkonformaw mad-dispożizzjonijiet rilevanti ta’ dan ir-Regolament. (8)Il-miżuri meħuda f’konformità ma’ dan ir-Regolament għar-regolamentazzjoni tal-avjazzjoni ċivili fl-Unjoni, inklużi l-atti delegati u ta’ implimentazzjoni li ġew adottati abbażi tiegħu, għandhom jikkorrispondu man-natura u mar-riskji assoċjati mat-tipi differenti ta’ operazzjonijiet u ta’ attivitajiet li jindirizzaw, u għandhom ikunu proporzjonati magħhom. Sa fejn dan ikun possibbli, għandhom jiġu fformulati wkoll b’mod li jiffoka fuq l-għanijiet li jridu jintlaħqu, filwaqt li jippermettu mezzi differenti kif jistgħu jintlaħqu dawk l-għanijiet. Dan għandu jikkontribwixxi biex il-livelli ta’ sikurezza rikjesti jinkisbu b’mod iżjed kosteffiċjenti u biex tiġi xprunata l-innovazzjoni teknika u operazzjonali. Għandu jsir użu minn standards u prattiki rikonoxxuti tal-industrija, meta jkun instab li dawn jiżguraw il-konformità mar-rekwiżiti essenzjali stabbiliti f’dan ir-Regolament. (9)L-applikazzjoni ta’ prinċipji sodi ta’ ġestjoni tas-sikurezza hija essenzjali għat-titjib kontinwu tas-sikurezza tal-avjazzjoni ċivili fl-Unjoni, filwaqt li jiġu antiċipati r-riskji emerġenti għas-sikurezza, u jsir l-aħjar użu minn riżorsi tekniċi limitati. Għalhekk huwa meħtieġ li jiġi stabbilit qafas komuni għall-ippjanar u għall-implimentazzjoni ta’ azzjonijiet ta’ titjib tas-sikurezza. Għal dak il-għan, fil-livell tal-Unjoni għandhom jitfasslu Pjan Ewropew għas-Sikurezza tal-Avjazzjoni u Programm Ewropew tas-Sikurezza tal-Avjazzjoni. Kull Stat Membru għandu jfassal ukoll Programm Nazzjonali tas-Sikurezza tal-Avjazzjoni f’konformità mar-rekwiżiti li jinsabu fl-Anness 19 tal-Konvenzjoni ta’ Chicago. Dak il-programm għandu jkun akkumpanjat minn pjan li jiddeskrivi l-azzjonijiet li jridu jittieħdu mill-Istat Membru sabiex itaffi r-riskji identifikati għas-sikurezza. (10)F’konformità mad-dispożizzjonijiet stabbiliti fl-Anness 19 tal-Konvenzjoni ta’ Chicago, l-Istati Membri jridu jistabbilixxu livell aċċettabbli ta’ prestazzjoni tas-sikurezza fir-rigward tal-attivitajiet tal-avjazzjoni taħt ir-responsabbiltà tagħhom. Sabiex jassisti lill-Istati Membri biex jissodisfaw dan ir-rekwiżit b’mod ikkoordinat, il-Pjan Ewropew għas-Sikurezza tal-Avjazzjoni għandu jistabbilixxi livell aċċettabbli ta’ prestazzjoni tas-sikurezza għall-Unjoni fir-rigward tal-kategoriji differenti ta’ attivitajiet tal-avjazzjoni. Dak il-livell aċċettabbli ta’ prestazzjoni tas-sikurezza ma għandux ikun ta’ natura vinkolanti, iżda għandu jesprimi l-ambizzjoni tal-Unjoni u tal-Istati Membri fir-rigward tas-sikurezza tal-avjazzjoni ċivili. (11)Il-Konvenzjoni ta’ Chicago tipprevedi standards minimi sabiex tiġi żgurata s-sikurezza tal-avjazzjoni ċivili u l-protezzjoni ambjentali relatati magħhom. Ir-rekwiżiti essenzjali u r-regoli ulterjuri tal-Unjoni għall-implimentazzjoni tagħhom li huma stabbiliti f’dan ir-Regolament għandhom jiżguraw li l-Istati Membri jissodisfaw, b’mod uniformi, l-obbligi stabbiliti fil-Konvenzjoni ta’ Chicago, inklużi dawk fil-konfront ta’ pajjiżi terzi. Meta r-regoli tal-Unjoni jkunu differenti mill-istandards minimi stabbiliti bil-Konvenzjoni ta’ Chicago, l-Istati Membri għandhom jinnotifikaw lill-Organizzazzjoni tal-Avjazzjoni Ċivili Internazzjonali kif xieraq. (12)F’konformità mal-istandards u mal-prattiki rakkomandati stabbiliti mill-Konvenzjoni ta’ Chicago, għandhom jiġu stabbiliti rekwiżiti essenzjali applikabbli għal prodotti ajrunawtiċi, parts, tagħmir mhux installat, ajrudromi u l-provvista ta’ ATM/ANS. Barra minn hekk, għandhom jiġu stabbiliti wkoll rekwiżiti essenzjali applikabbli għal persuni u għal organizzazzjonijiet involuti fit-tħaddim tal-inġenji tal-ajru, fit-tħaddim tal-ajrudromi u fil-provvista ta’ ATM/ANS, u rekwiżiti essenzjali applikabbli għal persuni u għal prodotti involuti fit-taħriġ u fl-eżami mediku tal-ekwipaġġ tal-ajru u tal-kontrolluri tat-traffiku tal-ajru. (13)Ir-rekwiżiti essenzjali li jikkonċernaw il-kompatibbiltà ambjentali tad-disinn tal-prodotti ajrunawtiċi għandhom jindirizzaw kemm l-istorbju kif ukoll l-emissjonijiet tal-inġenji tal-ajru, u jippermettu li l-Unjoni tistabbilixxi standards tekniċi dettaljati li huma neċessarji għall-protezzjoni tal-ambjent u tas-saħħa tal-bnedmin minn effetti ta’ ħsara tal-operazzjonijiet tal-avjazzjoni. Dawk ir-rekwiżiti għandhom ikunu bbażati fuq l-istandards u l-prattiki rakkomandati stabbiliti bil-Konvenzjoni ta’ Chicago. (14)L-Unjoni għandha tistabbilixxi wkoll rekwiżiti essenzjali għall-forniment sikur tas-servizzi ta’ groundhandling. (15)Fid-dawl tad-dipendenza dejjem tikber tal-avjazzjoni ċivili fuq it-teknoloġiji moderni tal-informazzjoni u tal-komunikazzjoni, għandhom jiġu stabbiliti rekwiżiti essenzjali sabiex tiġi żgurata s-sigurtà tal-informazzjoni li tintuża mis-settur tal-avjazzjoni ċivili. (16)Il-prodotti ajrunawtiċi, il-parts u t-tagħmir mhux installat, l-ajrudromi u t-tagħmir tagħhom, l-operaturi tal-inġenji tal-ajru u tal-ajrudromi, is-sistemi u l-fornituri ta’ ATM/ANS, kif ukoll il-bdoti, il-kontrolluri tat-traffiku tal-ajru u l-persuni, il-prodotti u l-organizzazzjonijiet involuti fit-taħriġ u fl-eżami mediku tagħhom, għandhom jiġu ċċertifikati jew jingħataw il-liċenzja malli jinstabu li jikkonformaw mar-rekwiżiti essenzjali rilevanti jew, meta jkun rilevanti, mar-rekwiżiti l-oħra stabbiliti f’dan ir-Regolament jew skontu. Il-Kummissjoni għandha tingħata s-setgħa li tadotta r-regoli dettaljati neċessarji għall-ħruġ ta’ dawk iċ-ċertifikati u meta jkun rilevanti, id-dikjarazzjonijiet li jridu jsiru għal dan l-għan, filwaqt li jitqiesu l-għanijiet tar-Regolament u n-natura u r-riskju tal-attività partikolari kkonċernata. (17)Għandha tingħata l-possibbiltà lill-organizzazzjonijiet involuti fid-disinn u fil-manifattura ta’ prodotti u ta’ parts ajrunawtiċi biex jiddikjaraw il-konformità tad-disinn tal-prodotti u tal-parts mal-istandards rilevanti tal-industrija, meta dan jitqies li jiżgura livell aċċettabbli ta’ sikurezza. Din il-possibbiltà għandha tkun limitata għal prodotti li jintużaw fl-avjazzjoni ħafifa u dik sportiva, u skont limitazzjonijiet u kundizzjonijiet xierqa sabiex tiġi żgurata s-sikurezza. (18)Peress li l-inġenji tal-ajru mingħajr bdot abbord joperaw ukoll fl-ispazju tal-ajru kondiviż mal-inġenji tradizzjonali tal-ajru, dan ir-Regolament għandu jkopri inġenji tal-ajru bħal dawn, tkun xi tkun il-massa operattiva tagħhom. It-teknoloġiji għall-inġenji tal-ajru mingħajr bdot abbord issa jippermettu firxa wiesgħa ta’ operazzjonijiet possibbli li għandhom ikunu soġġetti għal regoli li jkunu proporzjonati mar-riskju tal-operazzjoni partikolari jew mat-tip ta’ operazzjonijiet. (19)Ir-regoli dwar l-inġenji tal-ajru mingħajr bdot abbord għandhom kemm jista’ jkun jikkontribwixxu biex tintlaħaq il-konformità mad-drittijiet rilevanti ggarantiti skont il-liġi tal-Unjoni, b’mod partikolari d-dritt għar-rispett tal-ħajja privata u tal-familja, kif stabbilit fl-Artikolu 7 tal-Karta tad-Drittijiet Fundamentali tal-Unjoni Ewropea, u d-dritt għall-protezzjoni tad-dejta personali, kif stabbilit fl-Artikolu 8 ta’ dik il-Karta u fl-Artikolu 16 tat-Trattat dwar il-Funzjonament tal-Unjoni Ewropea Unjoni (“TFUE”) u kif regolat fid-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data. (20)Għal xi tipi ta’ inġenji tal-ajru mingħajr bdot abbord, l-applikazzjoni tad-dispożizzjonijiet ta’ dan ir-Regolament relatati maċ-ċertifikazzjoni, mas-sorveljanza u mal-infurzar, kif ukoll mad-dispożizzjonijiet fir-rigward tal-Aġenzija, mhijiex neċessarja għall-fini li jintlaħqu livelli adegwati ta’ sikurezza. Il-mekkaniżmi ta’ sorveljanza tas-suq ipprovduti mil-leġiżlazzjoni tal-Unjoni dwar l-armonizzazzjoni tal-prodotti għandhom ikunu applikabbli għal dawk il-każijiet. (21)Sabiex jintlaħqu l-għanijiet ta’ dan ir-Regolament, il-Kummissjoni, l-Aġenzija u l-awtoritajiet kompetenti tal-Istati Membri għandhom jaġixxu bħala sistema unika Ewropea tas-sikurezza tal-avjazzjoni, billi jikkondividu r-riżorsi u jaħdmu b’mod konġunt. (22)L-Aġenzija u l-awtoritajiet nazzjonali kompetenti għandhom jaħdmu fi sħubija sabiex jiġu identifikati aħjar il-kundizzjonijiet mhux sikuri u sabiex jittieħdu l-miżuri ta’ rimedju kif ikun jixraq. B’mod partikolari, l-Istati Membri għandhom ikunu jistgħu jittrasferixxu r-responsabbiltajiet lil xulxin jew lill-Aġenzija skont ir-Regolament relatat maċ-ċertifikazzjoni, mas-sorveljanza u mal-infurzar, speċjalment meta dak ikun neċessarju għal sikurezza mtejba jew għal użu iktar effiċjenti tar-riżorsi. Huwa wkoll neċessarju, skont il-każ, li l-Istati Membri jingħataw appoġġ sabiex iwettqu dawk il-kompiti, b’mod partikolari s-sorveljanza kooperattiva u transfruntiera, billi jiġi stabbilit qafas effiċjenti għall-akkomunament u għall-kondiviżjoni tal-ispetturi tal-avjazzjoni u ta’ speċjalisti oħra b’għarfien espert rilevanti. (23)Għandu jiġi stabbilit mekkaniżmu ta’ sorveljanza ta’ emerġenza, li jrid jiġi attivat mill-Kummissjoni meta evidenza vverifikata tindika nuqqas serju u persistenti ta’ ħila ta’ Stat Membru li jiżgura b’mod effettiv ċerti kompiti taċ-ċertifikazzjoni, tas-sorveljanza u tal-infurzar jew kollha kemm huma skont dan ir-Regolament. Għaldaqstant, meta sitwazzjoni bħal din tipperikola s-sikurezza u ma tiġix solvuta b’mod adegwat mill-Istat Membru kkonċernat, l-Aġenzija għandha tkun tista’ teżerċita temporanjament ir-responsabbiltà għall-kompiti inkwistjoni. (24)Sabiex jintlaħqu l-għanijiet prinċipali ta’ dan ir-Regolament, kif ukoll l-għanijiet relatati mal-moviment ħieles tal-merkanzija, tal-persuni, tas-servizzi u tal-kapital, iċ-ċertifikati li jkunu nħarġu u d-dikjarazzjonijiet li jkunu saru skont dan ir-Regolament u l-atti delegati u ta’ implimentazzjoni tiegħu li ġew adottati abbażi tagħhom, għandhom ikunu validi, mingħajr rekwiżiti jew evalwazzjoni ulterjuri, fl-Istati Membri kollha. (25)Meta jinħarġu ċ-ċertifikati skont dan ir-Regolament, jaf ikollhom jiġu kkunsidrati ċ-ċertifikati, jew xi dokumentazzjoni rilevanti oħra li juru l-konformità, li jkunu nħarġu skont il-liġijiet ta’ pajjiżi terzi. Dak għandu jsir meta l-ftehimiet internazzjonali rilevanti konklużi mill-Unjoni ma’ pajjiżi terzi jew l-atti delegati adottati mill-Kummissjoni skont dan ir-Regolament ikunu jipprovdu hekk, u skont dawk il-ftehimiet jew l-atti delegati.

(26)Fid-dawl tar-regoli dwar l-aċċettazzjoni ta’ ċertifikati u ta’ dokumentazzjoni rilevanti oħra li juru l-konformità, li jkunu nħarġu skont il-liġijiet ta’ pajjiżi terzi, li għalihom dan ir-Regolament jipprevedi li kwalunkwe ftehim internazzjonali konkluż bejn Stat Membru u pajjiżi terzi għandu jintemm jew jiġi aġġustat meta ftehimiet bħal dawn ma jkunux kompatibbli ma’ dawk ir-regoli. (27)Għandu jkun previst grad ta’ flessibbiltà fir-rigward tal-applikazzjoni tar-regoli stabbiliti f’dan ir-Regolament jew adottati abbażi tiegħu, sabiex jippermetti lill-Istati Membri jieħdu l-miżuri neċessarji biex jirreaġixxu minnufih għal problemi relatati mas-sikurezza tal-avjazzjoni ċivili jew biex jagħtu eżenzjonijiet fil-każ ta’ ċerti ċirkostanzi imprevedibbli urġenti jew ħtiġijiet operazzjonali urġenti, soġġetti għal kundizzjonijiet xierqa sabiex jiġu żgurati, b’mod partikolari, il-proporzjonalità, il-kontroll oġġettiv u t-trasparenza. Għal raġunijiet ta’ proporzjonalità, l-Aġenzija u l-Kummissjoni għandhom jivvalutaw biss il-miżuri jew l-eżenzjonijiet inkwistjoni bil-ħsieb li tinħareġ rakkomandazzjoni jew li tittieħed deċiżjoni, rispettivament, meta d-durata tagħhom tisboq id-durata ta’ staġun ta’ skedar wieħed tal-linji tal-ajru, jiġifieri, tmien xhur, mingħajr preġudizzju għas-setgħat tal-Kummissjoni skont l-Artikolu 258 tat-TFUE. Meta l-Aġenzija hija l-awtorità kompetenti fir-rigward tal-ħruġ ta’ ċerti ċertifikati skont dan ir-Regolament, għandu jkollha wkoll is-setgħa li tagħti eżenzjonijiet bħal dawn, fl-istess sitwazzjonijiet u soġġett għall-istess kundizzjonijiet bħal dawk li japplikaw fir-rigward tal-Istati Membri. F’dan ir-rigward, għandu jkun hemm dispożizzjoni għal emendi possibbli, meta dan ikun xieraq, tar-regoli rilevanti kif stabbiliti fl-atti delegati u ta’ implimentazzjoni adottati abbażi ta’ dan ir-Regolament, b’mod partikolari sabiex jitħallew mezzi oħra ta’ konformità filwaqt li jiġi żgurat livell aċċettabbli ta’ sikurezza tal-avjazzjoni ċivili fl-Unjoni. (28)Bil-ħsieb li tiġi żgurata l-applikazzjoni xierqa ta’ dan ir-Regolament u filwaqt li titqies il-ħtieġa li jiġu identifikati, ivvalutati u mtaffija r-riskji għas-sikurezza tal-avjazzjoni ċivili, il-Kummissjoni, l-Aġenzija u l-awtoritajiet nazzjonali kompetenti għandhom jiskambjaw kwalunkwe informazzjoni disponibbli għalihom fil-kuntest tal-applikazzjoni ta’ dan ir-Regolament. Għal dan l-għan, l-Aġenzija għandha titħalla torganizza kooperazzjoni strutturata għall-ġbir, għall-iskambju u għall-analiżi ta’ informazzjoni rilevanti li tkun relatata mas-sikurezza. B’dan il-ħsieb, għandha titħalla tidħol fl-arranġamenti amministrattivi neċessarji. (29)Sabiex jiġi ffaċilitat l-iskambju tal-informazzjoni bejn l-Istati Membri, il-Kummissjoni u l-Aġenzija, inkluż tad-dejta, li tkun rilevanti għall-attivitajiet ta’ ċertifikazzjoni, ta’ sorveljanza u ta’ infurzar, l-Aġenzija għandha tistabbilixxi repożitorju elettroniku ta’ informazzjoni bħal din u ġġestih f’kooperazzjoni mal-Istati Membri u mal-Kummissjoni. (30)Id-Direttiva 95/46/KE tal-Parlament Ewropew u tal-Kunsill tapplika għall-ipproċessar tad-dejta personali mwettaq b’applikazzjoni ta’ dan ir-Regolament. Skont dik-id-Direttiva, l-Istati Membri jistgħu jipprevedu eżenzjonijiet u restrizzjonijiet fir-rigward ta’ wħud mid-drittijiet u mill-obbligi previsti għalihom, inkluż fir-rigward tal-ipproċessar tad-dejta medika u tas-saħħa. L-ipproċessar tad-dejta personali, u b’mod partikolari tad-dejta medika u tas-saħħa, fil-kuntest tar-repożitorju skont l-Artikolu 63 ta’ dan ir-Regolament huwa neċessarju sabiex ikun hemm kooperazzjoni effettiva bejn l-Istati Membri fiċ-ċertifikazzjoni u fis-sorveljanza tal-istat mediku tal-bdoti. L-iskambju tad-dejta personali għandu jiġi soġġett għal kundizzjonijiet stretti, u limitat għal dak li huwa assolutament neċessarju biex jintlaħqu l-għanijiet ta’ dan ir-Regolament. Fid-dawl ta’ dak li ntqal hawn fuq, il-prinċipji stabbiliti fid-Direttiva 95/46/KE għandhom jiġu ssupplimentati jew iċċarati f’dan ir-Regolament, meta dan ikun meħtieġ. (31)Ir-Regolament (KE) Nru 45/2001 tal-Parlament Ewropew u tal-Kunsill u b’mod partikolari d-dispożizzjonijiet rigward il-kunfidenzjalità u s-sigurtà tal-ipproċessar, japplikaw għall-ipproċessar tad-dejta personali mill-Aġenzija meta tkun qed twettaq ir-responsabbiltajiet tagħha b’applikazzjoni ta’ dan ir-Regolament u b’mod aktar speċifiku fil-ġestjoni tar-repożitorju skont l-Artikolu 63 ta’ dan ir-Regolament. Fid-dawl ta’ dak li ntqal hawn fuq, il-prinċipji stabbiliti fir-Regolament (KE) Nru 45/2001 għandhom jiġu ssupplimentati jew iċċarati f’dan ir-Regolament, meta dan ikun neċessarju. (32)L-Aġenzija ġiet stabbilita bir-Regolament (KE) Nru 1592/2002 tal-Parlament Ewropew u tal-Kunsill fi ħdan l-istruttura u l-bilanċ istituzzjonali tas-setgħat eżistenti tal-Unjoni, u hija indipendenti fir-rigward tal-kwistjonijiet tekniċi u għandha awtonomija ġuridika, amministrattiva u finanzjarja. L-Aġenzija rċeviet iktar kompetenzi skont ir-Regolament (KE) Nru 216/2008. Ċerti aġġustamenti għandhom isiru fl-istruttura u fil-funzjonament tagħha sabiex jakkomodaw aħjar il-kompiti l-ġodda mogħtija lilha b’dan ir-Regolament. (33)Skont is-sistema istituzzjonali tal-Unjoni, l-implimentazzjoni tal-liġi tal-Unjoni hija primarjament ir-responsabbiltà tal-Istati Membri. Għalhekk, il-kompiti ta’ ċertifikazzjoni, ta’ sorveljanza u ta’ infurzar rikjesti b’dan ir-Regolament, u bl-atti delegati u ta’ implimentazzjoni adottati abbażi tiegħu, għandhom bħala prinċipju jitwettqu fil-livell nazzjonali minn awtorità kompetenti waħda jew iktar tal-Istati Membri. Madankollu, f’ċerti każijiet definiti b’mod ċar, l-Aġenzija għandha wkoll tingħata s-setgħa li twettaq dawk il-kompiti kif speċifikat f’dan ir-Regolament. F’dawk il-każijiet, l-Aġenzija għandha titħalla wkoll tieħu l-miżuri neċessarji fir-rigward tal-operat tal-inġenji tal-ajru, tal-kwalifiki tal-ekwipaġġ tal-ajru jew tal-użu tal-inġenji tal-ajru ta’ pajjiżi terzi meta dan ikun l-aħjar mezz li bih tiżgura l-uniformità u tiffaċilita l-funzjonament tas-suq intern. (34)L-Aġenzija għandha tipprovdi l-għarfien tekniku espert lill-Kummissjoni fit-tħejjija tal-leġiżlazzjoni neċessarja u tassisti, meta dan ikun xieraq, lill-Istati Membri u lill-industrija fl-implimentazzjoni tagħha. Għandha tkun tista’ toħroġ speċifikazzjonijiet ta’ ċertifikazzjoni u materjal ta’ gwida kif ukoll tagħmel sejbiet tekniċi u toħroġ ċertifikati jew tirreġistra dikjarazzjonijiet kif ikun meħtieġ. (35)Is-sistemi globali tan-navigazzjoni bis-satellita, u b’mod partikolari l-programm tal-Unjoni Galileo, se jkollhom rwol kruċjali fl-implimentazzjoni ta’ sistema Ewropea ta’ ġestjoni tat-traffiku tal-ajru. F’dan ir-rigward, l-Aġenzija għandha tingħata s-setgħa li tiżviluppa l-ispeċifikazzjonijiet tekniċi neċessarji u li tiċċertifika l-organizzazzjonijiet li jipprovdu ATM/ANS pan-Ewropew sabiex jiġi żgurat livell għoli u uniformi ta’ sikurezza, ta’ interoperabbiltà u ta’ effiċjenza operazzjonali. (36)Ir-Regolament (KE) Nru 2111/2005 tal-Parlament Ewropew u tal-Kunsill jimponi fuq l-Aġenzija d-dmir li tikkomunika l-informazzjoni kollha li tista’ tkun rilevanti għall-aġġornament tal-lista tat-trasportaturi tal-ajru li, għal raġunijiet ta’ sikurezza, ikunu soġġetti għal projbizzjoni tal-operat fl-Unjoni. L-Aġenzija għandha wkoll tassisti lill-Kummissjoni fl-implimentazzjoni tar-Regolament (KE) Nru 2111/2005, billi twettaq l-evalwazzjonijiet neċessarji ta’ operaturi minn pajjiżi terzi u ta’ awtoritajiet responsabbli għas-sorveljanza tagħhom, u tagħmel rakkomandazzjonijiet xierqa lill-Kummissjoni. (37)Sabiex tiġi żgurata l-konformità ma’ dan ir-Regolament, għandu jkun possibbli li jiġu imposti multi jew ħlasijiet perjodiċi ta’ penali, jew it-tnejn, fuq detenturi ta’ ċertifikati maħruġa mill-Aġenzija u fuq impriżi li għamlu dikjarazzjonijiet lill-Aġenzija, meta dawn ikunu kisru r-regoli applikabbli għalihom skont dan ir-Regolament. Multi u ħlasijiet perjodiċi ta’ penali bħal dawn għandhom jiġu imposti mill-Kummissjoni fuq rakkomandazzjoni tal-Aġenzija. F’dan ir-rigward, fid-dawl taċ-ċirkostanzi ta’ kull każ individwali, il-Kummissjoni għandha tirrispondi għal ksur bħal dan b’mod proporzjonat u adegwat, filwaqt li tikkunsidra miżuri oħra possibbli bħall-irtirar ta’ ċertifikat. (38)Bil-ħsieb li tikkontribwixxi għall-applikazzjoni uniformi ta’ dan ir-Regolament, l-Aġenzija għandha tingħata s-setgħa li tagħmel monitoraġġ ta’ applikazzjoni bħal din mill-Istati Membri, inkluż billi twettaq spezzjonijiet. (39)Abbażi tal-għarfien tekniku espert tagħha, l-Aġenzija għandha tassisti lill-Kummissjoni fid-definizzjoni ta’ politika tar-riċerka u fl-implimentazzjoni ta’ programmi ta’ riċerka tal-Unjoni. Għandha titħalla twettaq riċerka li tkun meħtieġa minnufih u li tipparteċipa fi proġetti ta’ riċerka ad hoc taħt il-Programm Qafas tal-UE għar-Riċerka u l-Innovazzjoni jew taħt programmi oħra ta’ finanzjament privat jew pubbliku tal-Unjoni jew mhux tal-Unjoni. (40)Wara li jiġu kkunsidrati l-interdipendenzi eżistenti bejn is-sikurezza u s-sigurtà fl-avjazzjoni ċivili, l-Aġenzija għandha tieħu sehem fil-kooperazzjoni li tikkonċerna l-qasam tas-sigurtà tal-avjazzjoni, inkluż iċ-ċibersigurtà. Għandha tikkontribwixxi bl-għarfien espert tagħha għall-implimentazzjoni tar-regoli tal-Unjoni f’dak il-qasam, mill-Kummissjoni u mill-Istati Membri. (41)Fuq talba, l-Aġenzija għandha tassisti lill-Istati Membri u lill-Kummissjoni fil-qasam tar-relazzjonijiet internazzjonali fir-rigward ta’ kwistjonijiet koperti b’dan ir-Regolament, b’mod partikolari fir-rigward tal-armonizzazzjoni tar-regoli u r-rikonoxximent reċiproku taċ-ċertifikati. Għandha tkun intitolata tistabbilixxi r-relazzjonijiet xierqa, permezz ta’ arranġament ta’ ħidma, mal-awtoritajiet ta’ pajjiżi terzi u mal-organizzazzjonijiet internazzjonali kompetenti fi kwistjonijiet koperti b’dan ir-Regolament, soġġett għall-approvazzjoni bil-quddiem tal-Kummissjoni. Sabiex tippromwovi s-sikurezza fil-livell dinji, fid-dawl tal-istandards għoljin applikati fl-Unjoni, l-Aġenzija għandha titħalla, fi ħdan il-kompetenza tagħha, tidħol f’kooperazzjoni teknika ad hoc, fi proġetti ta’ riċerka u ta’ assistenza ma’ pajjiżi terzi u ma’ organizzazzjonijiet internazzjonali. L-Aġenzija għandha wkoll tassisti lill-Kummissjoni fl-implimentazzjoni tal-leġiżlazzjoni tal-Unjoni f’oqsma tekniċi oħra ta’ regolamentazzjoni tal-avjazzjoni ċivili, fosthom is-sigurtà jew l-Ajru Uniku Ewropew, li fihom l-Aġenzija jkollha l-għarfien espert rilevanti. (42)Sabiex tippromwovi l-aqwa prattiki u l-implimentazzjoni uniformi tal-leġiżlazzjoni tal-Unjoni dwar is-sikurezza tal-avjazzjoni, l-Aġenzija tista’ tipprovdi taħriġ. (43)L-Aġenzija għandha tiġi rregolata u mħaddma f’konformità mal-prinċipji tad-Dikjarazzjoni Konġunta tal-Parlament Ewropew, tal-Kunsill u tal-Kummissjoni Ewropea dwar l-aġenziji deċentralizzati tad-19 ta’ Lulju 2012. (44)L-Istati Membri u l-Kummissjoni għandhom ikunu rrappreżentati fil-Bord ta’ Ġestjoni tal-Aġenzija sabiex tkun tista’ tikkontrolla b’mod effettiv il-funzjonijiet tagħha. Dak il-Bord ta’ Ġestjoni għandu jkun fdat bis-setgħat neċessarji b’mod partikolari biex jaħtar id-Direttur Eżekuttiv, u biex jadotta r-rapport ikkonsolidat tal-attività annwali, id-dokument ta’ programmazzjoni, il-baġit annwali u r-regoli finanzjarji applikabbli għall-Aġenzija. (45)F’ġieħ it-trasparenza, il-partijiet interessati għandhom jingħataw status ta’ osservatur fil-Bord ta’ Ġestjoni tal-Aġenzija.

(46)Sabiex il-Bord ta’ Ġestjoni jkun jista’ jaqdi dmirijietu kif suppost, għandu jiġi megħjun minn Bord Eżekuttiv, li b’mod partikolari għandu jħejji d-deċiżjonijiet tal-Bord ta’ Ġestjoni u jagħti pariri lid-Direttur Eżekuttiv tal-Aġenzija dwar l-implimentazzjoni ta’ dawk id-deċiżjonijiet. (47)L-interess pubbliku jitlob li l-Aġenzija tibbaża l-azzjoni tagħha relatata mas-sikurezza fuq għarfien espert indipendenti, filwaqt li tapplika strettament dan ir-Regolament u l-atti delegati u ta’ implimentazzjoni adottati abbażi tiegħu. B’dak il-ħsieb, id-deċiżjonijiet tal-Aġenzija relatati mas-sikurezza għandhom jittieħdu mid-Direttur Eżekuttiv, li għandu jgawdi minn grad għoli ta’ flessibbiltà biex jieħu pariri u jorganizza l-funzjonament intern tal-Aġenzija. (48)Jeħtieġ li jiġi żgurat li l-partijiet affettwati mid-deċiżjonijiet meħuda mill-Aġenzija jgawdu mir-rimedji neċessarji b’mod li jkun adattat għan-natura speċjali tal-qasam tal-avjazzjoni. Għalhekk, għandu jiġi stabbilit mekkaniżmu xieraq ta’ appell sabiex id-deċiżjonijiet tal-Aġenzija jkunu jistgħu jiġu soġġetti għal appell quddiem Bord ta’ Appell speċjalizzat, li d-deċiżjonijiet tiegħu jkunu jistgħu jiġu soġġetti għal azzjoni quddiem il-Qorti tal-Ġustizzja tal-Unjoni Ewropea (il-“Qorti tal-Ġustizzja”) f’konformità mat-TFUE. (49)Id-deċiżjonijiet kollha meħuda mill-Kummissjoni skont dan ir-Regolament huma soġġetti għal rieża